title: Ksanthos ja Balios

text: Akhilleuksen syyttäessä hevosia siitä, että ne jättivät Patrokloksen makaamaan jälkeensä taistelukentälle, eivätkä tuoneet häntä takaisin, Hera antoi Ksanthokselle kyvyn puhua. Tämä puolustautui, ettei Patrokloksen surman syynä suinkaan ollut hevosten hitaus tai varomattomuus, vaan että itse Apollon tappoi heidän ohjastajansa. Samalla Ksanthos tuli kertoneeksi, että ne pitävät isäntänsä turvassa tällä kertaa, mutta että tämän kuolema olisi lähellä. Tämän jälkeen erinyit lopettivat hevosen puhekyvyn kokonaan.


title: Scandlines

text: Scandlines on saksalais-tanskalainen varustamo. Varustamon laivat liikennöivät pääasiassa eteläisellä Itämerellä. Yhtiön pääkonttori sijaitsee Rostockissa. Varustamo on perustettu vuonna 1998 tanskalaisen Scandlines A/S:n ja saksalaisen Deutsche Fährgesellschaft Ostsee mbH:n (DFO) yhdistyttyä. Yhtiön omistavat Tanskan valtio (50 %) ja Deutsche Bahn (50 %).


title: Scandlines

text: Yhtiö operoi matkustaja- ja rahtialuksilla Tanskan, Saksan, Ruotsin, Suomen ja Baltian maiden välillä.


title: Scandlines

text: Stena Line on omistanut vuodesta 2000 ruotsalaisen Scandlines AB:n ja on siten neljän ruotsalaissatamista liikennöivän lauttalinjan osaomistaja. Vuonna 2006 Scandlines ilmoitti etsivänsä ostajaa, ja yksi varteenotettava ehdokas on juuri Stena Line.


title: Scandlines

text: "Helsingør–Helsingborg-reittiä liikennöidään yhteistyössä Stena Linen ja HH-Ferries-yhtiön kanssa".


title: Ksanthos

text: Ksanthos (, ”vaalea”) viittaa seuraaviin asioihin:


title: Rosemary Brown

text: Rosemary Brown (27. heinäkuuta 1916 Lontoo – 16. marraskuuta 2001 Lontoo) oli englantilainen meedio ja säveltäjä.


title: Rosemary Brown

text: Brown on tunnettu esimerkki "automaattisäveltämiseksi" kutsutusta paranormaalista ilmiöstä. Hän väitti kykevänsä kommunikoimaan edesmenneiden suurien säveltäjien, kuten Johann Sebastian Bachin ja Franz Lisztin, kanssa ja väitti heidän sanelevan itselleen omia sävellyksiään.


title: Rosemary Brown

text: Brown väitti tavanneensa vuonna 1886 kuolleen Franz Lisztin ollessaan 7-vuotias. Hän kohtasi Lisztin uudelleen vuonna 1964. Brownilla ei tätä aiemmin ollut ollut mainittavaa musiikillista koulutusta, mutta hän omisti pianon. Hän kirjoitti uransa aikana mm. Ludwig van Beethovenin sinfoniat 10 ja 11 sekä useita Franz Schubertin lauluja. Kaikki säveltäjät puhuttelivat häntä englanniksi.


title: Rosemary Brown

text: Useat tutkijat ovat arvioineet Brownin väitteitä. Ammattimuusikoiden mukaan hänen kirjoittamissaan teoksissa on selviä vaikutteita väitettyjen säveltäjien tuotannoista, mutta ne eivät nouse laadullisesti heidän tasolleen.


title: Automaattisäveltäminen

text: Automaattisäveltäminen on paranormaali ilmiö, jossa henkilön väitetään kommunikoivan kuolleiden säveltäjien kanssa ja kirjoittavan näiden uusia teoksia ylös.


title: Automaattisäveltäminen

text: Tunnetuin esimerkki automaattisäveltämisestä on luultavasti brittiläinen Rosemary Brown (1916–2001), joka väitti kirjoittaneensa ylös muun muassa Ludwig van Beethovenin sinfoniat 10 ja 11 sekä useita Franz Schubertin lauluja.


title: Alan Bates

text: Alan Bates (17. helmikuuta 1934 – 27. joulukuuta 2003) oli englantilainen näyttelijä. Hän teki mittavan uran näyttämöllä ja esiintyi monissa suosikkielokuvissa, kuten "Kerro minulle, Zorbas" (1964), "Georgy Girl – keinoista paras" (1966) ja Gosford Park (2001) ja "Mothman – sanansaattaja" (2002). Hänen viimeiseksi roolikseen jäi Antonius Agrippan osa televisiosarjassa "Spartacus" vuonna 2004.


title: Alan Bates

text: Bates oli Oscar-ehdokkaana John Frankenheimerin ohjaamasta elokuvasta "The Fixer" (1968).


title: Kerro minulle, Zorbas (elokuva)

text:
Kerro minulle, Zorbas (, ) on yhdysvaltalais-kreikkalainen draamaelokuva, joka perustuu Nikos Kazantzakisin samannimiseen kirjaan. Elokuva kertoo ujosta brittikirjailijasta Basilista (Alan Bates) ja hänen kreikkalaisesta ystävästään Zorbaksesta (Anthony Quinn) ja siitä, miten Basil oppii elämään ja nauttimaan elämästä. Elokuvan ohjasi Michális Kakogiánnis. Míkis Theodorákiksen säveltämästä musiikista tuli klassikko.
Elokuva sai kolme Oscaria ja oli kaikkiaan seitsemän ehdokkaana vuonna 1964.


title: Wadie Haddad

text: Tohtori Wadie Haddad (1927–1978), tunnettiin myös nimellä "Abu Hani", oli palestiinalainen terroristi 1960- ja 1970-luvuilla.


title: Wadie Haddad

text: Haddad syntyi ortodoksiseen perheeseen Safedissa nykyisessä Pohjois-Israelissa vuonna 1927. Vuoden 1948 sodan jälkeen Haddadin perhe pakeni Libanoniin. Haddad opiskeli lääketiedettä Beirutin amerikkalaisessa yliopistossa. Siellä hän tapasi palestiinalaisen George Habashin. Yhdessä he perustivat Arabialaisen nationalistiliikkeen, joka oli sekoitus panarabismia ja arabisosialismia. Liikkeen tarkoitus oli saada Israel haltuun ja liittää se muuhun arabimaailmaan. Valmistuttuaan Wadie muutti Hadashin kanssa Ammaniin, Jordaniaan. He työskentelivät sairaalassa.


title: Wadie Haddad

text: Vuonna 1956 Wadie Haddad meni töihin YK:n alaiseen palestiinalaispakolaisten UNRWA-järjestöön. Wadie oli mukana eräässä äärinationalistisessa palestiinalaisliikkeessä, ja Jordanian viranomaiset pidättivät hänet vuonna 1957. Vuonna 1961 hän pakeni Syyriaan.


title: Wadie Haddad

text: Kuuden päivän sodan jälkeen vuonna 1967 Arabialainen nationalistiliike muuttui marxilaiseksi PFLP-liikkeeksi. Habash johti liikettä, ja Haddadista tuli aseellisen siiven johtaja.


title: Wadie Haddad

text: Vuonna 1970 PFLP kaappasi Leila Khaledin johtamana kolme matkustajakonetta Jordaniaan. Heitä tuki toinen ääriliike, Musta syyskuu. Tapauksessa herätti huomiota se, että PFLP luokitteli matkustajat kolmeen ryhmään. 1. ryhmässä olivat tärkeimmät panttivangit, lähinnä juutalaiset ja Israelin kansalaiset, 2. ryhmän muodostivat eurooppalaiset ja 3. ryhmän amerikkalaiset. Vain toinen ja kolmas ryhmä vapautettiin.


title: Wadie Haddad

text: Tapauksen jälkeen PLO sanoutui irti PFLP:n kanssa tehdystä sopimuksesta.


title: Wadie Haddad

text: Haddad värväsi vuonna 1970 kuuluisan venezuelalaissyntyisen terroristin Ilich Ramirez Sanchezin eli Carloksen. Vuonna 1975 hän antoi kuitenkin Carloksen lähteä, koska tämä oli halunnut tappaa kaksi panttivankia ja paeta lunnasrahojen kera. Tämä tapahtui vuonna 1975, kun Haddad ja Carlos olivat ottaneet panttivangiksi OPEC:n delegaation Wienissä.


title: Wadie Haddad

text: Vuonna 1976 Haddad järjesti Entebben kaappauksen, jonka hän suoritti yhdessä länsisaksalaisen Punaisen armeijakunnan kanssa. Kun israelilaiset vapauttivat panttivangit, Haddad erotettiin järjestöstä.


title: Wadie Haddad

text: Wadie Haddad kuoli 28. maaliskuuta vuonna 1978 Saksan demokraattisessa tasavallassa. Ruumiinavauksen yhteydessä todettiin, että hänet oli myrkytetty. Myöhemmin kävi ilmi, että Mossad oli lähettänyt Haddadille belgialaisia biologista infektiosuklaata, joka aiheutti hänen kuolemansa kahdessa kuukaudessa.


title: Wadie Haddad

text: Israelilaisen toimittajan Ronen Bergmanin tutkimusten mukaan vuonna 2018 Mossad surmasi Haddadin myrkyttämällä tämän hammastahna tuubin.


title: Wadie Haddad

text: Entisen KGB:n agentin Vasili Mitrotšinin, joka loikkasi Englantiin vuonna 1992, mukaan Haddad olisi palkattu 1970-luvun alussa KGB:n vakoilijaksi. Hänen mukaansa Neuvostoliitto rahoitti PFLP:tä. Juri Andropovin kirjeen mukaan Haddad oli itsenäisesti halunnut olla KGB:n agentti ja toimi itsenäisesti ilman Moskovan neuvoa.


title: Joseph B. Strauss

text: Joseph Baermann Strauss (9. tammikuuta 1870 Cincinnati, Ohio, Yhdysvallat – 16. toukokuuta 1938 Los Angeles, Kalifornia) oli siltojen suunnitteluun erikoistunut insinööri. Hän oli San Franciscon Golden Gate Bridgen pääsuunnittelija. Muita hänen tunnettuja töitään ovat Burnside Bridge Portlandissa ja Columbia-joen ylittävä Lewis and Clark Bridge.


title: Automedon

text: Automedon () oli kreikkalaisessa mytologiassa Dioreen poika ja Akhilleuksen vaunun ajaja. Troijan sodassa hän ajoi vaunuja ohjastaen Ksanthosta ja Baliosta, kun Patroklos oli pukeutuneena Akhilleuksen haarniskaan. Patrokloksen saatua surmansa hevoset veivät ohjastajansa taistelun taakse, eikä Automedon onnistunut saamaan ajajaansa surevia hevosia hallintaansa ennen kuin itse Zeus sai ne sanoillaan taas voimiinsa. Automedon ei kuitenkaan voinut lähteä taistoon auttamaan akhaialaisia ennen kuin Alkimedon tarjoutui hänen ajajakseen. Automedon torjui Hektorin, Aineiaan, Khromioksen ja Aretoksen yrityksen surmata hänet surmaten itse Aretoksen ja vieden tämän haarniskan.


title: Anne Sundell

text: Anne Sundell (s. 1978 Oulu) on nykyisin Vaasassa asuva suomenruotsalainen kirjailija. Hänen esikoisteoksensa "Bara Alexandra" ilmestyi vuoden 2006 keväällä.


title: Anne Sundell

text:
Sundell on valmistunut sairaanhoitajaksi. Myöhemmin hän jatkoi opiskelua yliopistossa valmistuen valtiotieteen maisteriksi (pääaineena kehityspsykologia) vuonna 2008.
Sundell on myös kansainvälisesti tunnettu astrologi ja luennoitsija.


title: Nouvelle Vague (yhtye)

text: Nouvelle Vague on ranskalainen yhtye, joka esittää vanhempaa uuden aallon ja punk-musiikkia bossa nova -tyylisinä tulkintoina. Yhtye on toiminut vuodesta 2003 ja se on julkaissut neljä albumia.


title: Nouvelle Vague (yhtye)

text: Nouvelle Vaguen pysyviä jäseniä ovat olleet ranskalaiset Marc Collin ja Olivier Libaux. Yhtyeen kappaleita ovat esittäneet vaihtuvat, yleensä naispuoliset laulajat.


title: Nouvelle Vague (yhtye)

text: Yhtyeen ensimmäisellä "Nouvelle Vague" -albumilla on esitetty cover-versiot muun muassa Joy Division-, The Clash- ja Dead Kennedys -yhtyeiden kappaleista. Toisella albumilla, "Bande à Part" taas on esitetty tulkinnat muun muassa Billy Idolin, Blondien ja New Orderin kappaleista.


title: Atanatos

text: Atanatos on Saksan Jenassa vuonna 1993 perustettu thrash metal -yhtye. Yhtye tunnettiin aluksi nimellä Anus Praeter, mutta se vaihdettiin Atanatos -nimelle vuonna 1995.


title: Jumisko

text: Jumisko on vajaan kolmenkymmenen asukkaan kylä Posion kunnassa Lapin läänissä. Kylä sijaitsee Ala-Suolijärven ja Niemijärven välisellä kannaksella. Jumisko on nimenä tunnettu erityisesti Pohjolan Voiman rakentamasta Jumiskon voimalaitoksesta (1952–1955), joka sijaitsee Kemijärven puolella Soppelassa.


title: Jumisko

text: Kylän läpi kulkee seututie 945 (Morottajantie). Tie on asfaltoitu ja valaistu keskeltä kylää. Kemijärven keskustaan Jumiskosta on noin 60 km ja Kuusamoon noin 100 km.


title: Jumisko

text: 1990-luvun vaihteessa Jumiskossa toimi vielä Posti ja kyläkauppa, joten palvelut olivat lähellä. Nykyisin vain kauppa-auto kulkee kahdesti viikossa. Kylä sijaitsee linnuntietä mitattuna noin 30 kilometrin päässä Posion keskustaajamasta, Aholasta.


title: Jumisko

text: Jumiskossa oli aikoinaan iso koulu. Silloin Jumiskoon kuului nykyistä paljon isompi alue, ja perheissä oli paljon lapsia. Koulu paloi salaman sytyttämässä tulipalossa. 1980-luvulla vanhalla terveystalolla pidettiin kaksi vuotta koulua, kun myös Ristilän koulu paloi. Tämä palo syttyi kattoremontin yhteydessä. Opettajina toimi silloin Tikkanen Matti ja Aira. Tämän jälkeen oppilaat siirrettiin Vääräjärven ja Lehtiniemen ala-asteisiin. Terveystalolla järjestetään edelleen muun muassa kansalaisopiston ohjelmaa. Suolijärven rannalle rakennettiin uimapaikka, joka ei liiemmin ole käytössä, sillä järvien ympäröimässä kylässä uimapaikkoja on todella paljon. Viereisessä noin 10 km:n päässä olevassa kylässä toiminut Vääräjärven ala-aste antoi hyvät mahdollisuudet eri harrastuksiin. Sieltä löytyi valaistu maastojuoksurata jota talvisin pystyi hiihtämään, liikuntasali sekä jalkapallokenttä. Lisäksi talkoilla pidettiin yllä jääkiekkokenttää. Koulu on kuitenkin lopettanut toimintansa. Lehtiniemen ala-asteelle tehtiin talkoilla myös kaukalo. Sinne on Jumiskosta matkaa noin 15 km.


title: Jumisko

text: Jumisko sijaitsee runsaitten kalavesien rannalla ja luonnosta voi löytää monenlaista kerättävää.


title: Aleksanteri Nevskin katedraali (Baku)

text: Aleksanteri Nevskin katedraali (, ) oli kirkkorakennus Azerbaidžanin pääkaupungissa Bakussa. Se oli Bakun pääortodoksikirkko. Katedraali valmistui vuonna 1898 ja tuhottiin vuonna 1936 Stalinin aikakaudella. Katedraalin oli suunnitellut saksalaissyntyinen arkkitehti Robert Marfeld ja hänen avustajansa, puolalaissyntyinen arkkitehti Józef Gosławski. Sen ulkoasuun oli haettu vaikutteita Moskovan Pyhän Vasilin katedraalin ulkoasusta, kun taas Kristus Vapahtajan katedraali puolestaan oli toiminut esikuvana katedraalin interiöörille.


title: Kokonaisluvun radikaali

text: Positiivisen kokonaisluvun "n" radikaali määritellään matematiikassa luvun "n" jakavien alkulukujen eli "n":n alkutekijöiden tulona:


title: Kokonaisluvun radikaali

text: Esimerkiksi


title: Kokonaisluvun radikaali

text: Radikaalifunktio on multiplikatiivinen funktio.


title: Kokonaisluvun radikaali

text: Radikaalifunktiota sovelletaan abc-konjektuurissa.


title: Aleksanteri Nevskin katedraali (Varsova)

text: Aleksanteri Nevskin katedraali (, ) oli ortodoksinen katedraali Puolan pääkaupungissa Varsovassa. Sen rakennuttivat Venäjän keisarikunnan viranomaiset vuosina 1894-1912, jolloin Puola oli Venäjän keisarikunnan hallinnassa. Katedraalin suunnittelusta vastasi venäläinen arkkitehti Leon Benois. Valmistuttuaan katedraali ylsi 70 metrin korkeuteen, ja se oli tuolloin Varsovan korkein rakennus. Se sijaitsi Saski-aukiolla, joka oli Varsovan pääaukioita.


text: Puolan viranomaiset tuhosivat katedraalin 1920-luvun keskivaiheilla. Sen valmistumisesta oli ehtinyt kulua alle 15 vuotta. Tuhoamista perusteltiin puolalaisten negatiivisilla tunteilla Venäjän keisarikunnan harjoittamaa politiikkaa kohtaan ja sillä, että venäläisten katsottiin rakentaneen katedraalin vain vahingoittaakseen puolalaisten kansallistunnetta.


title: Mira Spivak

text: Mira Spivak (s. 12. heinäkuuta 1934) on Kanadan senaattori Manitobasta.


title: Mira Spivak

text: Spivak syntyi Rivnessä ja valmistui Manitoban yliopistosta. Pääministeri Brian Mulroney nimitti hänet senaattoriksi Progressiivisen konservatiivipuolueen edustajana vuonna 1986. Hän kieltäytyi liittymästä Kanadan konservatiivipuolueeseen, joka syntyi, kun Progressiivinen konservatiivipuolue ja Kanadan allianssi yhdistyivät vuonna 2003. Siitä lähtien hän on istunut senaatissa sitoutumattomana eli ei minkään puolueen jäsenenä.


title: Mira Spivak

text: Spivak joutuu vetäytymään senaatista 75 ikävuoden tullessa täyteen vuonna 2009. Hän on poliitikko Sidney Spivakin leski.


title: Georges-Casimir Dessaulles

text: Georges-Casimir Dessaulles (27. syyskuuta 1827 – 19. huhtikuuta 1930) oli kanadalainen liikemies, valtiomies ja poliitikko.


title: Georges-Casimir Dessaulles

text: Dessaulles nimitettiin Kanadan senaattiin Quebecistä vuonna 1907. Hän istui senaattorina yli 20 vuotta ennen kuolemistaan Saint-Hyacinthessa 102-vuotiaana.


title: Georges-Casimir Dessaulles

text: Dessaulles kuului Kanadan liberaalipuolueeseen. Myös hänen isänsä Jean Dessaulles oli maassaan huomattava poliittinen hahmo.


title: Žambyn Batmönh

text: Žambyn Batmönh (, 1926–1997, myös Jambyn Batmunk, Jambyn Batmönkh) oli mongolialainen kommunistijohtaja. Hän jäi viimeiseksi maan kommunistijohtajista hänen luopuessa virastaan maaliskuussa 1990.


title: Žambyn Batmönh

text: Batmönh syntyi nykyisen Hyargasin sumin alueella Uvsin provinssissa 10 maaliskuuta 1926. Valmistuttuaan Mongolian valtionyliopistosta hän luennoitsi samassa laitoksessa vuodesta 1951. Vuosina 1958-1961 hän opiskeli puolestaan kommunistisen puolueen yhteiskuntatieteen akatemiassa Moskovassa ja toimi sittemmin ensin talousinstituutin ja sitten Mongolian valtionyliopiston johdossa. Vuonna 1973 hän liittyi Mongolian kommunistipuolueen keskuskomiteaan sen tiede- ja opetusjaoston puheenjohtajana. Jumžagijn Tsedenbalin erotessa pääministerin virastaan tullakseen maan päämieheksi kesäkuussa 1974 Batmönh valittiin uudeksi pääministeriksi. Uutena tulokkaana häntä ei pidetty uhkana ja hän kuului myös samaan dörböd-heimoon Tsedenbalin kanssa.


title: Žambyn Batmönh

text: Lokakuussa 1984 Tsedenbal syrjäytettiin Neuvostoliiton aloitteesta ja Batmöhistä tuli uusi puolueen pääsihteeri ja maan päämies. Vuoden 1986 jälkeen Batmönh matki mekaanisesti Mihail Gorbatšovin Neuvostoliitossa toteuttamaa "glasnost" (avoimuus) ja "perestroika" (uudistukset) politiikkaa. Joulukuussa 1989 Mongoliassa syttyi hallinnon vastaisia mielenosoituksia ja kommunistipuolueen johto romahti Neuvostoliiton tuen puutteessa. Batmönh luopui kaikista viroistaan maaliskuussa 1990 eikä hän sittemmin osallistunut maan julkiseen elämään. Batmönh kuoli vuonna 1997.


title: Jean Vigo

text: Jean Vigo (26. huhtikuuta 1905 Pariisi – 5. lokakuuta 1934 Pariisi) oli ranskalainen elokuvaohjaaja ja -käsikirjoittaja. Vigon mukaan nimetty Prix Jean Vigo on vuodesta 1951 ranskalaisille elokuvaohjaajille jaettu palkinto.


title: Jean Vigo

text: Jean Vigon vanhemmat olivat Emily Clero ja katalonialainen anarkisti Eugene Bonaventure de Vigo i Sallés. Hänen isänsä kuristettiin vankilassa vuonna 1917 ja Vigo lähetettiin sisäoppilaitokseen nimellä Jean Sales. Vigo meni naimisiin ja sai tyttären vuonna 1931. Hän kuoli tuberkuloosin aiheuttamiin komplikaatioihin vuonna 1934.


title: Jean Vigo

text: Vigon elokuva "Nolla käytöksessä" kiellettiin, ja se vapautui vasta toisen maailmansodan jälkeen. Jakelija muokkasi Vigon ainoaa pitkää elokuvaa "L’Atalante", ja elokuva esitettiin vasta 1990-luvulla ohjaajan tarkoittamassa muodossa. Näillä elokuvilla on kuitenkin ollut huomattava vaikutus Ranskan ja myös koko maailman elokuvaan. "Sight and Soundin" kriitikkoäänestyksessä 1962 "L’Atalante" oli kymmenenneksi merkittävin elokuva ja vuoden 1992 äänestyksessä kuudenneksi merkittävin. Ohjaajaäänestyksessä 1992 se oli viides.


title: Navarran kuningaskunta

text: Navarran kuningaskunta eli Navarra (, , ), alun perin Pamplonan kuningaskunta, oli Pyreneiden vuoriston molemmin puolin sijainnut keskiaikainen kuningaskunta.


title: Navarran kuningaskunta

text: Katso Luettelo Navarran kuninkaista.


title: Navarran kuningaskunta

text: Pamplonan kuningaskunta sai alkunsa, kun paikallinen baskijohtaja Íñigo Arista valittiin tai julistautui Pamplonan kuninkaaksi (perimätiedon mukaan vuonna 824) johtaessaan kapinaa frankkeja vastaan.


title: Navarran kuningaskunta

text: Kastilia valloitti kuningaskunnan Pyreneiden eteläpuolisen osan vuonna 1513, joten Navarrasta tuli osa juuri yhdistynyttä Espanjan kuningaskuntaa. Pyreneiden pohjoispuolinen osa säilytti itsenäisyyden, mutta liittyi personaaliunioniin Ranskan kanssa vuonna 1589, kun Navarran kuningas Henrik III peri Ranskan kruunun saaden nimekseen Henrik IV. Vuonna 1620 Navarra liitettiin lopullisesti Ranskan kuningaskuntaan.


title: Navarran kuningaskunta

text: Ensimmäinen maininta "navarroista" esiintyy Einhardin kirjoittamassa kronikassa, joka kertoo Kaarle Suuren urotöistä. Toinen maininta esiintyi frankkien kuninkaallisessa annaalissa, tällä kertaa nimellä "nabarrot". On olemassa kaksi ehdotusta nimien "Navarra/Nafarroa/Naparroa" etymologiaksi:


title: Navarran kuningaskunta

text: Pamplonan kuningaskunta muodostui osana vaskoonien perinteisiä asuinalueita. Vaskoonit olivat esi-roomalainen heimo, joka hallitsi länsi-Pyreneiden eteläisiä rinteitä sekä osaa Biskajanlahden rannikkoa. Roomalaiset olivat valloittaneet alueen täydellisesti vuonna 74 eaa. Alue oli aluksi osa Citerior-nimistä Rooman provinssia. Myöhemmin alue siirtyi Tarraconensis-provinssin alaisuuteen, ja lopulta osaksi Caesaraugustanusta. Roomalaiset jättivät selvän jäljen alueen kaupungistumiselle, kielelle, infrastruktuurille, kaupankäynnille sekä teollisuudelle.


title: Navarran kuningaskunta

text: Länsi-Rooman valtakunnan romahtamisen jälkeen eivät visigootit eivätkä arabit onnistuneet valloittamaan pysyvästi länsi-Pyreneitä. Länsi-Pyreneiden kulkureitit olivat harvoja hyviä reittejä vuoriston läpi, lukuun ottamatta etelä-Pyreneitä. Tämä teki alueesta strategisesti hyvin tärkeän historiansa aikana.


title: Navarran kuningaskunta

text: Kaarle Suuren johdolla frankit laajensivat valtaansa kohti etelää, valloittaen useita alueita Pyreneiden niemimaan pohjois- ja itäosista. Ei ole selvää kuinka vankka valta frankeilla Pamplonassa oli. Sen jälkeen kun perääntyvä Kaarle Suuri oli tuhonnut Pamplonan muurit, 15. elokuuta 778 baskiheimot kukistivat hänen jälkijoukkonsa Rolandin johdolla yhteenotossa vuoristoteillä, joka tunnetaan Roncevaux Passin taisteluna.


title: Navarran kuningaskunta

text: Vuosina 806 ja 812 Pamplona joutui jälleen frankkien haltuun. Kuitenkin, kun frankkilaiset keisarit eivät enää olleet kykeneviä antamaan huomiotaan valtakuntansa syrjäisille rajamaille kotipuolessa olleiden vaikeuksien takia, Pamplona vähän kerrallaan väistyi täysin heidän alamaisuudestaan. Tällöin alkoi muodostua vaskoonien hallitsijasuku, josta pian tuli erittäin vaikutusvaltainen.


title: Navarran kuningaskunta

text: Akvitanian kuningas Pipin I jahtasi heimopäälliköitä, jotka olivat ottaneet pakopaikakseen eteläisen Vasconian, toisin sanoen Pamplonan ja Navarran, joita eivät enää hallinneet frankit. Hän lähetti Aebluksen ja Aznar Sánchezin johtaman armeijan suorittamaan päämääriään Pamploniaan, jossa ei he eivät saaneet kovin suurta vastarintaa. Pamplonia oli edelleen muuriton Kaarle Suuren vuoden 778 tuhotyön seurauksena. Palatessaan takaisin he joutuivat Roncesvaux'ssa todennäköisesti vaskoonien ja muslimien yhteiseen väijytykseen, jossa he kokivat tappion. Urotyön seurauksena baskilainen heimopäällikkö Íñigo Arista valittiin Pamplonan kuninkaaksi. Arista siis aloitti Pamplonan kuninkaiden hallitsijasuvun.


title: Navarran kuningaskunta

text: Historian tässä vaiheessa Pamplona ja Navarra olivat kaksi erillistä kokonaisuutta. Pamplona on mainittu vuonna 778 frankkien kuvauksissa navarralaisena linnoituksena, vaikka tämä voidaan selittää heidän epämääräisellä tietämyksellään vaskoonien alueesta. Tosin he erottivat toisistaan Navarran ja vaskoonien tärkeimmän kaupungin vuonna 806. Alkeellinen Navarra saattoi käsittää Goñin, Gesalazin, Lanan, Allinin, Deierrin, Berruezan ja Mañerun laaksot.


title: Navarran kuningaskunta

text: Vuonna 905 naapurimaiden prinssit syöksivät Íñigo Aristan perustaman hallitsijasuvun vallasta, ja Ribagorzan kreivin veljenpoika Sancho I (905–925) nousi kuninkaaksi. Hän taisteli maureja vastaan jatkuvalla menestyksellä, ja liitti Ultra Puertosin, tai Basse-Navarren, hallintaansa. Hänen alueensa ulottuivat Nájeraan saakka. Kiitoksena voitoistaan hän perusti vuonna 924 Albeldan nunnaluostarin. Ennen hänen kuolemaansa kaikki maurit oli karkotettu maasta pois. Myös hänen poikansa ja seuraajansa Garcia II (931–970) osallistui lukuisiin konflikteihin maurien kanssa. Tällä kertaa Aragonian kreivikunta, joka oli aiemmin ollut vain nimellisesti vasallivaltio, alkoi suoraan hallitsemaan Pamplonan kuninkaita.


title: Navarran kuningaskunta

text: Garcia II:n poika Sancho II hallitsi Pamplonian kuninkaana vuodesta 970 vuoteen 994. Vuoden 985 tienoilla Sancho II ylitti Pyreneet saapuen normannien hyökkäyksen kohteena olleeseen Gascogneen, todennäköisesti pelastamaan velipuoltaan William II Sánchezia. Sancho II joutui kuitenkin palaamaan takaisin kuultuaan muslimien hyökkäyksestä Pamplonaan. Paluumatkalla solat olivat kuitenkin lumen peitossa, mutta retkikunta onnistui kehittelemään sopivat kengät joiden avulla seurua pääsi vuoriston läpi. Tämän ansiosta he onnistuivat yllättämään piiritystä ylläpitävät muslimit voittaen heidät.


title: Navarran kuningaskunta

text: Sancho II peri Aragonian laakson äidiltään. Jaime del Burgon kirjoittaman "Historia General de Navarra"n mukaan Alastuen huvilan lahjoitettuaan San Juan de la Peñan munkkiluostarille hän alkoi kutsua itseään Pamplonan kuninkaan sijasta Navarran kuninkaaksi. Tämä oli ensimmäinen kerta kun kyseistä arvonimeä käytettiin. Monissa paikoissa Sancho II:ta sanotaan ensimmäiseksi Navarran kuninkaaksi, ja joissain paikoissa kolmanneksi Navarran kuninkaaksi, mutta ainakin hän oli seitsemäs Pamplonian kuningas.


title: Navarran kuningaskunta

text: Sancho III Suuren (hallitsi 1000–1035) sekä hänen lähimpien seuraajiensa aikana Pamplona saavutti valtansa ja laajuutensa huipun. Vuonna 1028 Sancho III peri Kastilian kreivikunnan kreivi García Sánchezin kuoltua, koska hän oli naimisissa kreivin sisaren kanssa. Vuonna 1035 hän antoi Kastilian kreivikunnan perinnöksi pojalleen Ferdinandille. Valtakunta saavutti huipentumansa hänen hallinnassaan: hän hallitsi Pamplonaa, Kastiliaa ja Aragoniaa, protektoraattina myös Leónia ja Gascognea. Hän valloitti myös Ribagorzan sekä Sobrarden. Sancho III:n vallan alla valtio saavutti historiansa suurimman menestyksen. Hän valtasi Pisuerga- ja Cea-jokien alueet, joihin sisältyi Leónin kuningaskunta. Hän marssitti armeijansa Léonin sydämeen, halliten koko Pyreneiden niemimaan pohjoisosia Galician rajoilta Barcelonan kreivikunnan rajoille asti.


title: Navarran kuningaskunta

text: Kuningas Sancho II Garces hallitsi vuosina 970–994, jotka vuosiluvut ensimmäisinä maan historiassa ovat tarkat ja jolta ajalta on kirjallistakin aikalaisaineistoa. Pamplonan kuningaskunnan nimeksi vakiintui vähitellen Navarra, 1100-luvulle mennessä.


title: Navarran kuningaskunta

text: Navarran Sancho III sai alueensa kasvatettua niin, että se käsitti puolet pohjoista Espanjaa, mutta hän jakoi maansa neljälle pojalleen, joista vanhin, Ferdinand I, perusti myöhemmän Kastilian kuningaskunnan. Navarran kuningaskunta oli eräs keskiaikaisen Pyreneiden niemimaan useasta itsenäisestä kuningas- ja ruhtinaskunnasta, ja aika ajoin se oli yhdistettynä toisiin. Aragoniasta irtautuminen 1134 oli eräs legendojen myöhemmin tärkeäksi nostama tapahtuma.


title: Navarran kuningaskunta

text: Navarran siteet ranskalaisiin muodostuivat pysyviksi 1200-luvusta alkaen, jolloin Champagnen kreivit perivät Navarran kruunun. Filip IV Kauniin ja tämän poikien aikana (1277–1328) Navarra kuului Ranskan hallitsijalle, mutta eriytyi taas itsenäiseksi, kun Navarran kuningatar Johanna II ei voinut naisena periä Ranskan kruunua. 1400-luvulla kuningatar Blanka I avioitui Aragonian myöhemmän kuninkaan kanssa, joka Blankan kuoltuakin piti maan itsellään. Heidän yhteisen tyttärensä aviomiehen myötä Navarran valtaistuimelle nousi Foix-suku. Aragonian kuninkaan myöhemmästä aviosta ollut poika, Espanjan Ferdinand Katolinen, valloitti Pyreneiden eteläpuolisen osan Navarrasta 1512.


title: Navarran kuningaskunta

text: Foixien perilliset, Albret-sukuiset ruhtinaat jatkoivat piskuisen Navarran kuninkaan tittelillä eteläranskalaisten ruhtinaskuntiensa hallitsemista, kunnes vuonna 1589 heidän Bourbon-sukuinen perillisensä Navarran kuningas Henrik III nousi Ranskan valtaistuimelle Henrik IV:nä ja perusti Ranskaa hallinneen Bourbonin hallitsijasuvun, jolloin Navarra lopullisesti joutui personaaliunioniin Ranskan kanssa.


title: Navarran kuningaskunta

text: Henrikin poika Ranskan Ludvig XIII liitti Navarran Ranskaan muodollisestikin, mutta vielä 1800-luvulla Ranskan hallitsijat käyttivät "Ranskan ja Navarran" kuninkaan arvonimeä. Navarran eteläinen osa, joka muodostaa nykyisin Espanjan autonomisen alueen Navarran, oli jo aiemmin liitetty Espanjaan. Pyreneiden pohjoispuolellakin olevaa Navarran osaa kutsutaan (Ranskan) Navarraksi, mutta alue on osa ranskalaista departementtijärjestelmää eikä hallinnollisesti käytä Navarran nimeä.


title: Navarran kuningaskunta

text: Molemmat alueet kuuluvat niin sanottuihin historiallisiin baskialueisiin eli alueisiin, joilla on historiallisesti puhuttu baskin kieltä.


title: Navarran kuningaskunta

text: Navarrana aikaisemmin tunnettu alue on nykyään osana kahta eri valtiota. Pyreneiden pohjoispuoliset alueet kuuluvat Ranskalle (Pyrénées-Atlantiquesin departementtiin), ja eteläpuoliset alueet Espanjalle (Navarran itsehallintoalueeseen ja maakuntaan). Baskin kieltä puhutaan edelleen suurimmassa osassa aluetta.


title: Stanley Haidasz

text: Stanley Haidasz PC (4. maaliskuuta 1923 – 6. elokuuta 2009) oli kanadalainen entinen poliitikko.


title: Stanley Haidasz

text: Haidasz syntyi puolalaisille siirtolaisvanhemmille, jotka olivat muuttaneet Ivano-Frankivskista Kanadaan vuonna 1910. Hän opiskeli lääketiedettä Toronton yliopistolla ja valmistui vuonna 1951. Hän erikoistui sen jälkeen sydäntautioppiin Chicagon yliopistolla.


title: Stanley Haidasz

text: Haidasz kuului Kanadan liberaalipuolueeseen. Pierre Trudeau nimitti hänet senaatin jäseneksi 23. maaliskuuta 1978, ja hän istui senaattorina, kunnes täytti 75 vuotta maaliskuussa 1998.


title: Dmitri Baškirov

text: Dmitri Aleksandrovitš Baškirov (; 1. marraskuuta 1931 Tbilisi, Transkaukasian SFNT, Neuvostoliitto) on venäläinen pianisti ja pianonsoiton opettaja. Hän syntyi nykyisen Georgian alueella ja opiskeli Moskovassa Aleksandr Goldenveizerin johdolla. Hän tuli tunnetuksi lännessä vuonna 1955 saatuaan pääpalkinnon Marguerite Long -kilpailussa Pariisissa. Vuosina 1965–1972 Baškirov oli osa Neuvostoliiton kuuluisinta kamarikokoonpanoa yhdessä viulisti Igor Bezrodnyin ja sellisti Mihail Homitserin kanssa. Nykyisin hän työskentelee professorina sekä Moskovan konservatoriossa että musiikkioppilaitoksissa Espanjassa ja Italiassa. Hänen oppilaitaan ovat mm. Dmitri Aleksejev, Boris Bloch, Nikolai Demidenko, Stanislav Ioudenitch ja Arkadi Volodos.


title: Dmitri Baškirov

text: Myös Dmitri Baškirovin tytär Jelena Baškirova on pianisti, ja hän on Daniel Barenboimin toinen puoliso (1988–).


title: Shirley Walters

text: Mary Shirley Walters (o.s. Harrison; 31. elokuuta 1925 Sydney – 18. kesäkuuta 2017) oli australialainen poliitikko. Hän istui liberaalipuolueen senaattorina Tasmaniasta vuosina 1975–1993.


title: Shirley Walters

text: Walters oli varsinaiselta ammatiltaan sairaanhoitaja.


title: Kotipihlaja

text: Kotipihlaja eli pihlaja ("Sorbus aucuparia") on ruusukasveihin kuuluva kasvi, joka kasvaa luonnonvaraisena suurimmassa osassa Eurooppaa ja Pohjois-Aasiassa. Suomessa se on hyvin yleinen koko maassa. Pihlaja tunnetaan valkoisista terttumaisista kukinnoistaan, punaisista marjatertuistaan ja hienosta syysväristä. Se on Pohjois-Savon maakuntakukka.


title: Kotipihlaja

text: Kotipihlaja on Suomen luonnonvaraisista puista värikkäin. Kesäkuussa (Lapissa heinäkuussa) se kukkii runsain kermanvalkoisin kerrotuin huiskiloin. Kukinto on 8–10 cm leveä kertotasohuiskilo. Se koostuu pienistä, valkoisista, tuoksuvista kukista.


title: Kotipihlaja

text: Kotipihlajan erottaa muista Suomessa kasvavista pihlajista kapealehdykkäisistä, päättöparisista lehdistä. Syksyllä pihlajan lehdet saavat ruskaväreikseen säästä riippuen keltapunaista, kirkasta punaista, tummaa punaista ja jopa lähes mustaa. Aurinkoisella paikalla lehdet muuttuvat kauniin punaisiksi. Pihlajan marja on kypsänä punainen. Marjat kypsyvät yleensä heinäkuun lopussa tai elokuussa. Syksyllä ja talvella kirkkaanpunaiset marjatertut tarjoavat ravintoa linnuille.


title: Kotipihlaja

text: Pihlajaa tavataan sekä puumaisena että pensasmaisena. Pensasmainen kasvu johtuu tavallisesti kasvupaikan varjoisuudesta, maaperän karuudesta tai kasvia syövistä hirvieläimistä.Kotipihlajan lähilajeja Suomessa ovat Lounais-Suomessa ja Ahvenanmaalla kasvavat suomenpihlaja ("Sorbus hybrida") ja ruotsinpihlaja ("Sorbus intermedia") sekä Ahvenanmaalla kasvava kaunopihlaja ("Sorbus meinichii"). "Sorbus aucuparia" x "hybrida" on kotipihlajan ja suomenpihlajan risteymä.


title: Kotipihlaja

text: Pihlajan marjat ovat syötäviä ja sisältävät runsaasti C-vitamiinia (saman verran kuin lakoissa), mutta suuren omena- ja sorbiinihappopitoisuutensa vuoksi ne ovat sellaisenaan hyvin happaman ja karvaanmakuisia. Marjat ovat runsaskuituisia ja ne sisältävät myös E-vitamiinia, K-vitamiinia, beetakaroteenia, kaliumia sekä flavonoideja. Niitä on käytetty ravinnoksi jo kauan, ja niistä voi tehdä esimerkiksi hilloa, hyytelöä ja mehuja tai yhdistää antamaan makua esimerkiksi omenapiirakkaan tai -mehuun. Pihlajanmajoista voi valmistaa marjalikööriä. Kansanlääkinnässä pihalajanmarjoilla on hoidettu kihtiä, munuaissairauksia, suolistovaivoja, keripukkia, ruokahaluttomuutta ja verisuonten kovettumia. Nuoria lehtiä voi käyttää myös salaatissa. Marjoja voi pakastaa tai kuivata. Kuivaus onnistuu myös huoneenlämmössä. Kuivattua marjaa voi lisätä esimerkiksi murskattuna terveyspommiksi leivonnaisiin, puuroon, smoothieen tai jogurttiin. Vuonna 2015 koko Suomessa tilastoitiin kerätyn myyntiin vain 762 kilogrammaa pihlajanmarjoja. Marjat ovat myös lintujen suosiossa.


title: Kotipihlaja

text: Pihlaja on suosittu pihapuu. Pihlajia käytetään suhteellisen paljon myös julkisilla viheralueilla, koska se on pienikasvuinen, vaatimaton maaperän suhteen ja sillä on koristearvoa lähes ympäri vuoden.


title: Kotipihlaja

text: Kotipihlajan lahottajina toimivat lepänarinakääpä ("Phellinus alni"), okrakääpä ("Hapalopilus nidulans"), kuhmukääpä ("Phellinus punctatus") ja vyökäävät ("Trametes"). Kotipihlajan tuholaisia ovat ainakin pihlajanmarjakoi ("Argyresthia conjugella") ja pihlajankukkakärsäkäs ("Anthonomus conspersus").


title: Sébastien Japrisot

text: Sébastien Japrisot (4. heinäkuuta 1931 Marseille – 4. maaliskuuta 2003) oli ranskalainen kirjailija ja elokuvaohjaaja. Hänen taiteilijanimensä Sébastien Japrisot oli anagrammi hänen ristimänimestään Jean-Baptiste Rossista.


title: Sébastien Japrisot

text: Japrisotia on kutsuttu "Ranskan Graham Greeneksi". Hänen tunnetuin teoksensa lienee romaani "Pitkät kihjalaiset", josta on myöhemmin tehty samanniminen elokuva.


title: Simpsonit (11. tuotantokausi)

text: Simpsoneiden 11. tuotantokausi käynnistyi Yhdysvalloissa 26. syyskuuta 1999 ja päättyi 21. toukokuuta 2000. Kauden esitys Suomessa alkoi 14. tammikuuta 2001 ja päättyi 23. syyskuuta 2001.


title: Simpsonit (11. tuotantokausi)

text: DVD-julkaisu ilmestyi Suomessa 24. lokakuuta 2008.


title: Simpsonit (11. tuotantokausi)

text: Homer saa julkisuutta keilailusaavutustensa ansiosta. Kun huuma on ohitse, Homer yrittää paikkailla välejään lapsiinsa.


title: Simpsonit (11. tuotantokausi)

text: Apu haluaa lapsen. Vaikka Manjula ja Apu yrittävät monia keinoja, ei tule lasta. Kerran testi sanoo kuitenkin, että lapsi tulee. 9 kuukauden päästä Simpsonit ja Apu menevät sairaalaan katsomaan lasta. Tohtori Hibberton kertoo, että lapsia on 8. Syyksi lasten määrään paljastuu liallinen hedelmällisyyslääkkeiden käyttö. Lapsista tulee paljon vaivaa. Eräänä päivänä mies eläintarhasta tulee pyytämään Apua antamaan lapsen hänelle hoitoon. Apu suostuu. Paljastuu, että lapsia näytetään julkisesti show’ssa päivittäin. Apu ja Homer menevät yöllä varastamaan lapset takaisin. Eläintarhan miehet tulevat Simpsoneille vaatimaan lapset takaisin. He ottavatkin Homerin show’hun lasten sijaan.Homer voittaa moottoripyörän ja perustaa prätkäjengin, mutta sattuu valitsemaan sille nimen, joka on jo toisen porukan käytössä.


title: Simpsonit (11. tuotantokausi)

text: Rahapulassa painiva koululaitos turvautuu lelufirman apuun. Lapsia käytetään salaa apuna uuden muotilelun suunnittelussa.


title: Simpsonit (11. tuotantokausi)

text: Marge katkaisee jalkansa lasketteluonnettomuudessa, kun käkikello aulassa putosi hänen jalalleen. Margen pitää olla sairaalassa ja antaa Lisalle vastuun talosta. Homer ja Bart eivät ota osaa talon töihin ja tämä ärsyttää Lisaa. Lisa tekee Homerille ja Bartille "spitaalin" puurohiutaleista ja liimasta, jotta he rupeaisivat siivoamaan. He lähtevät Ned Flandersin käskystä Havaijille spitaaliparantolaan. Marge pääsee sairaalasta ja he lähtevät Homerin ja Bartin perään. He ovat jo huomanneet, että ruvet eivät ole oikeita, koska Homer söi yhden ruvista. Simpsonit jäävät Havaijille lomailemaan, mutta Homer ja Bart joutuvat käymään säköneulahoidossa, jotta ruvet lähtisivät.


title: Simpsonit (11. tuotantokausi)

text: Homer tapaa vanhoja opiskelututtujaan ja joutuu pahaan kiipeliin. Bart pelastaa isänsä ja ryhtyy ihmeparantajaksi.


title: Simpsonit (11. tuotantokausi)

text: Herra Burns lähtee käymään lääkärissä Minnesotan Mayo-kliniikalla ja kutsuu Simpsonit vahtimaan taloaan.


title: Simpsonit (11. tuotantokausi)

text: Homer ja Bart pelastavat sirkushuijarin hevosen, ja osallistuvat outoon ratsastuskisaan. Lisa ja koulun orkesteri osallistuvat tärkeään kilpailuun.


title: Simpsonit (11. tuotantokausi)

text: Homer pakenee ahneita rahankerääjiä ja päätyy lähetyssaarnaajaksi trooppiselle saarelle.


title: Simpsonit (11. tuotantokausi)

text: Kasvoleikkaus tekee rujosta Moesta komean, ja hän saa saman tien roolin suositussa saippuasarjassa.


title: Simpsonit (11. tuotantokausi)

text: Barney järkyttyy nähdessään itsensä videolla toikkaroimassa kännissä. Hän päättää ryhdistäytyä ja ruveta helikopterilentäjäksi. Lisa ja Bart osallistuvat valokuvauskisaan.


title: Simpsonit (11. tuotantokausi)

text: Simpsonien perheloma Floridassa muuttuu pelokkaaksi pakomatkaksi heidän ajettuaan alligaattorin yli. (Vierailevina ääninä Kid Rock ja Joe C)


title: Simpsonit (11. tuotantokausi)

text: Lisa innostuu tanssitaiteesta, mutta ei edisty toivomallaan tavalla. Apuun rientää professori Frink. Bart ja Milhouse retkeilevät ostoskeskuksessa ja Homer parantaa näkökykyään laserleikkauksella.


title: Simpsonit (11. tuotantokausi)

text: Marge on osasyyllinen Oton ja hänen tyttöystävänsä Beckyn eroon. Omatuntoaan lievittääkseen hän suostuu majoittamaan Beckyn kotiinsa, missä tulokas ottaa liiankin keskeisen roolin.


title: Simpsonit (11. tuotantokausi)

text: Simpsoneiden "kulissien takana". Simpsoneiden kerrotaan alkaneen Homerin tekemästä Minun hauska perheeni-kotivideosta, jossa Simpsonit näyttelevät tavallista TV-perhettä. Homer saa tehtyä sarjan FOXille. Suosio kasvaa ja jaksoja tulee lisää. Pian perheenjäsenten erimielisyydet pistävät sarjan tauolle. Lisa mm. kirjoittaa paljastuskirjan, jossa häntä on pakotettu valvomaan tekemään sohvakohtausta, ja että hänelle on syötetty lyhytkasvuhormonia. Bart taas lahjoo ihmisiä pussaamaan toisiaan. Simpsonit saadaan taas sopuun.


title: Älyvapaa veto

text: Älyvapaa veto ("The Ringer") on vuonna 2005 valmistunut yhdysvaltalainen komediaelokuva.


Turun yliopiston Satakuntalais-Hämäläinen Osakunta ry (lyh. SHO, Soho) on yksi Turun yliopiston neljästä osakunnasta.


SHO:n toiminta koostuu pääosin erilaisten juhlien, tapahtumien ja kerhojen järjestämisestä sekä vapaa-ajan viettoon tarkoitettujen tilojen ylläpidosta. Suurin osa osakunnan päivittäisestä toiminnasta tapahtuu Yo-talo B:n katutasossa sijaitsevassa Osakuntatilassa. Tilassa toimivat myös Turun yliopiston Savo-Karjalainen Osakunta (SKO) sekä Turun yliopiston Pohjalainen Osakunta (TPO).
Turun yliopiston Satakuntalais-Hämäläinen Osakunta otti ensiaskeleensa Turun Suomalaisessa Yliopistossa keväällä 1925, jolloin satakuntalainen maakuntakerho perustettiin. Hämäläinen kerho puolestaan sai alkunsa vuonna 1926. Myös muut maakuntakerhot, joista sittemmin kasvoi osakuntia, perustettiin 1920-luvun aikana. Kerhojen tarkoituksena oli pitää yllä yhteyksiä kotiseutuun, sillä liikenneyhteydet olivat tuolloin huonot eikä kotona ehditty käymään kuin harvoin.


title: Turun yliopiston Satakuntalais-Hämäläinen Osakunta

text: Alkuvaiheessa kerhojen toiminta ei ollut erityisen vilkasta: jäseniä oli vain muutamia kymmeniä ja rahapula vaikeutti toimintaa. Kerhot kuitenkin pysyttelivät hengissä sotaa edeltävän ajan, ja monet osakunnan perinteistä juontavat juurensa tuolta ajalta. Kerhot keräsivät rahaa ylioppilastaloa varten, mutta talvisodan sytyttyä varat luovutettiin maanpuolustukseen.


text: Rauhan tultua Satakuntalainen kerho alkoi elvyttää toimintaansa. Hämäläistä kerhoa ei enää saatu kunnolla käyntiin, jolloin kerhot yhdistyivät Satakuntalais-Hämäläiseksi kerhoksi vuonna 1950. Liittymisen ei ollut tarkoitus olla lopullinen, minkä vuoksi SHO:lla on edelleen kaksi matrikkelikirjaa sekä osakuntanauhaa. Eroamista ei kuitenkaan koskaan tapahtunut. Myös opiskelijapuhallinorkesteri Sohon Torwet sai alkunsa 1951 Satakuntalais-Hämäläisen kerhon torviseitsikkona.


text: Vuonna 1957 ylioppilaskunta havaitsi, ettei se kykene yksin selviytymään alati kasvavista opiskelijamääristä. Niinpä tehtiin päätös jakaa ylioppilaskunta osiin, osakuntiin, mistä lähtien jokaisen opiskelijan oli kuuluttava johonkin osakuntaan. Osakunnat saivat tiloja rakenteilla olevista ylioppilastaloista, joiden rakennusvarat ne olivat pitkälti keränneet. SHO ja TPO jakoivat B-talon katutason ja Turun yliopiston Varsinaissuomalainen Osakunta (TVO) asettui C-talon kellariin, jossa se sijaitsi aina 2010-luvun C-talon remonttiin asti. Savo-Karjalainen Osakunta majoittui A-talon alakertaan, tiloihin, joissa ylioppilaskunta nykyisin sijaitsee.


text: Pakkojäsenyyskaudella sekä yliopiston että osakuntien jäsenmäärät kasvoivat valtavasti. SHO:lla oli viimeisenä pakkojäsenyysvuotena yli 2;nsb&000 jäsentä, mikä merkitsi myös vilkkaampaa toimintaa. Tänä aikana osakunnat hoitivat myös tuutoroinnin ja kaikkien ”uusien opiskelijoiden kasvatuksen”.


text: Kuusikymmenluvun alkupuoli oli osakuntien kiistatonta valtakautta TYY:ssa. Tämän jälkeen alkoivat ainejärjestöt syntyä ja poliittiset mielipiteet kuohua: ensimmäiset poliittiset puolueet tulivat edustajistoon 1967, ja vuoden 1971 vaaleissa ei ehdokkaina ollut enää muita kuin näiden puolueiden edustajia. Muuttuneessa tilanteessa osakunnat ajettiin ahtaalle, ja jopa niiden lakkauttamista vaadittiin. Osakuntien pakkojäsenyys loppui vuonna 1969, mikä laski jäsenmääriä huomattavasti.


text: Poliitikot kaappasivat vuosikokouksissa tuohon aikaan lukuisia yhdistyksiä. Esimerkiksi TPO joutui kommunistien valtaan, jolloin aiemmin vireä järjestö vajosi vuosiksi täyteen toimimattomuuteen ja menetti omaisuutensa. Myös TVO:lla vallitsi punaväri ja SKO oli oikeiston hallussa. SHO:ssa kaappaus jäi lyhytaikaiseksi jäsenistön passiivisen vastarinnan sekä yhdistyksen kehnon taloustilanteen ansiosta.


text: 1970−1980-lukujen mittaan toiminta hiljeni parhaista päivistään. Nykykatsojan silmin vuosijuhla- ynnä muut perinteet proletarisoituivat melkoisesti aiemmasta, mutta ne sentään säilyivät. Esimerkiksi TYY ei järjestänyt lainkaan vuosijuhlia vuosina 1975–92. SHO:ssa perinteet ovat säilyneet katkotta.


text: Kun velkaantuneen TYY:n tilat luovutettiin Turun ylioppilaskyläsäätiölle (TYS) vuonna 1975, SKO joutui muuttamaan A-talon tiloistaan B-talolle, jossa se asettui salin yläkerran tiloihin. Tästä alkoi lähes neljä vuosikymmentä kestänyt yhteiselo SHO:n ja SKO:n välillä. S-Osikseksi nimetyssä B-talon osakuntahuoneistossa alkoi osistanssien ja TVO:n kanssa järjestettyjen yhteistilaisuuksien järjestämisen aika, joka lähes sellaisenaan jatkui aina 1980-luvun lopulle saakka.


text: Yhdeksänkymmentäluvulla osakunnan taloutta heikensivät useammat runsaasti tappiolliset vuosijuhlat sekä se, että opiskelijabileitä ei järjestetty Osiksella ollenkaan niiden siirryttyä Kirkkotien AJK:lle. Myös jäsenmäärä väheni noihin aikoihin voimakkaasti; toiminnassa oli eräässä vaiheessa mukana lähes pelkästään Sohon Torwien kautta mukaan tulleita riviosakuntalaisten puuttuessa. Erilaisia uusia toimintamuotoja kokeiltiin: Osiksella toimi esimerkiksi Soho Speak Easy Jazz club muutaman vuoden ajan. Tällöin perustettiin myös ratsastuskerho Sohon Akat. Ratsastavat, joka toimi aina 2010-luvulle asti. Osakuntaravintola S-Osiksen talous oli kuitenkin paranemaan päin, ja AJK:n loputtua alkoi opiskelijabileiden määrä jälleen kasvaa. Talous saatiin pian taas kuntoon, ja jäsenmäärä lähti vahvaan nousuun.


text: Uuden vuosituhannen alussa osakuntaan liittyi aktiivisen rekrytoinnin myötä vuosi vuodelta enemmän jäseniä, mikä luonnollisesti lisäsi myös aktiivitoimijoiden määrää. Taloustilanteen kohentuessa lisääntynyttä varallisuutta sijoitettiin jäsenistön viihtyvyyteen hankkimalla viihdelaitteita, kuten biljradipöytä ja pöytäjalkapallopeli. Osakunnan tiloissa tehtiin useita maalausremontteja, baaritiski ja esiintymislava uusittiin ja äänentoisto- ja valaistuslaitteistoa päivitettiin. Myös muuta toimintaa aloitettiin: esimerkiksi vuonna 2003 perustettu Turun ensimmäinen stand up -klubi Hard Comedy Experience osoittautui erittäin suosituksi.


text: Ensimmäisen vuosikymmenen taitteessa tilanne muuttui. Yo-talojen peruskorjaus lähestyi, mikä tarkoitti osakunnille muuttoa pois vanhoista tiloista. Tämän lisäksi remonttipalavereissa annettiin ymmärtää, ettei osakuntaravintola olisi tervetullut takaisin peruskorjattuihin tiloihin eikä sen pyörittäminen olisi enää kannattavaa korotettujen vuokrien, koventuneiden melurajoitusten ja tilamuutosten takia. Osakuntaravintola haudattiin vuonna 2012.


text: Tilaongelman ratkaisuksi osakunnat löysivät Kirkkotie 6:ssa sijaitsevan vanhan keltaisen puutalotalon, joka osakuntien peruskorjaamana toimi niiden toimistona ja toimintapaikkana. Tilaa myös vuokrattiin juhla-, bile- ym. käyttöön ainejärjestöille sekä muille yhdistyksille. Entisen ravintolan muistoa kunnioittaen uusi osakuntatalo nimettiin Uusi-S:ksi. Osakunnat toimivat tiloissa aina vuoden 2015 joulukuuhun asti, jolloin alueelle kaavoitetut uudet asuinrakennukset johtivat rakennuksen purkuun ja siten vuokrasopimuksen päättymiseen.


text: Yo-talo B:n remontti päättyi vuonna 2013, ja osakunta pääsi muuttamaan takaisin B-talon katutasoon, tosin huomattavasti aiempaa pienempiin tiloihin. Entisen ravintolan salin matala puoli toimii nykyisin osakunnan olohuoneena, jossa vuokralaisina ovat myös SKO sekä TPO. Osakuntien entisissä tiloissa muualla B-talossa on muita aine- ja harrastejärjestöjä.


text: Kerhotoiminta on koko 2000-luvun tullut yhä suositummaksi, mutta ravintolan lopettamisen jälkeen se on profiloitunut yhdeksi osakunnan vahvimmista piirteistä. Vanhoista kerhoista ovat jatkaneet esimerkiksi SUAMi-kerho, Sohon Tykittäjät ja Teekerho, sekä SHO:n kerhona aloittanut puhallinorkesteri Sohon Torwet. Uusia kerhoja on myös runsaasti: mahjong-kerho Nagashi, biljardikerho Sohon Kepittäjät sekä Viski- ja sikarikerho. Tämän lisäksi osakunta on perustanut yhteiskerhoja muiden osakuntien kanssa, kuten Akateeminen Saunaseura ASS, sekä herättänyt henkiin vanhoja perinteisiä kerhoja, esimerkiksi olutkerho Sohon Panijat.


text: Osakunnan vanhimpia akateemisia perinteitä on kunnioitettu myös 2000-luvulla. Yhteyksiä maakuntiin on pidetty yllä perinteisen vierailu-vastavierailu -käytännön mukaan. Kunniavieraina SHO:n vuosittain järjestämässä Maakuntaillassa ovat olleet mm. Merikarvia, Siikainen, Pori, Jokioinen ja Ypäjä, joissa kaikissa osakunta on vastaavasti vieraillut ko. juhlaa seuraavana kesänä. Vuosijuhlat on pidetty vuosittain, ja niiden osanottajamäärä on jäsenmäärän kasvun myötä vuosi vuodelta noussut.


text: Osakunnan toiminta on keskittynyt Yo-talo B:n (Rehtorinpellonkatu 4-6 B) katutasossa sijaitsevaan Osakuntatilaan, joka toimii myös opiskelijoille suunnattuna oleskelu- ja ajanviettotilana. ”Opiskelijan olohuoneeksi” kutsutussa tilassa on erilaisia pelejä sekä kahvinkeitin.


text: Osakunnan yhteydessä toimii myös useita erilaisia kerhoja, kuten kortti- ja lautapelikerho, teekerho ja elokuvakerho.Perinteisten tapahtumiensa lisäksi SHO järjestää tapahtumia myös yhteistyössä muiden osakuntien tai Sohon Torwien kanssa.


text: SHO:n ja SKO:n kattojärjestö S-Osakunnat alivuokraa yhdessä Akateeminen Aurajokilaivuriyhdistys ry:n (AAly ry) kanssa Yo-talo B:n katutasossa sijaitsevaa Osakuntasalia TYYn järjestöjen päivätapahtuma- ja sitsikäyttöön.


text: S-Osakunnat ry on myös osaomistajana turkulaisessa käsityöläisoluisiin keskittyneessä Radbar Turku -nimisessä anniskeluravintolassa.


title: Love Walks In

text: Love Walks In on hard rock -yhtye Van Halenin single, joka julkaistiin vuonna 1986. Kappale on myös mukana Van Halenin seitsemännellä studioalbumilla "5150", joka julkaistiin samana vuonna. Single ylsi Mainstream Rock Tracks -listan neljänneksi ja Billboard Hot 100 -listalla 22:ksi. "Love Walks In" on mukana Van Halenin livealbumilla "" ja "The Best of Both Worlds" -kokoelma-albumilla.


title: Love Walks In

text: "Love Walks In" on Van Halenin tunnettu balladi, jolle Sammy Hagar tuo herkkyyttä. Kappaleen tempo on alhainen ja Eddien soittamat kosketinsoittimet saavat suurimman huomion. Livekeikoilla kappaleen aikana Sammy Hagar soitti kitaraa samaan aikaan, kun Eddie Van Halen soitti kosketinsoittimia.


title: Kauhajoen lentokenttä

text: Kauhajoen lentokenttä on Kauhajoen Lamminmaan kylässä, lähellä Jalasjärven ja Kurikan rajaa sijaitseva lentokenttä. Lentokenttää käyttävät Etelä-Pohjanmaan Liitäjät ry, kevytilmailuun erikoistunut Air Pilot ry sekä purjelentoa harrastava Suupohjan Lentokerho. Kiitotie on hyvässä kunnossa eikä siinä ole reunaesteitä. Seisonta-alue ja rullaustie ovat asfaltoitu uudelleen elokuussa 2009. Kentällä ei ole julkista polttoainepistettä.


title: Kauhajoen lentokenttä

text: Lentokenttä siirtyi Air Pilot ry:n omistukseen vuonna 2012.


title: Kauhajoen lentokenttä

text: Lentokentän rakentamisen aloitteen teki Kauhajoen Ilmailuyhdistys ry 16. helmikuuta 1971, anoessaan puolustusministeriöltä lupaa kunnostaa sodanaikainen varalaskukenttä lentokelpoiseen kuntoon. Selvisi kuitenkin, että Metsähallitus olisikin mahdollisen luvan myöntäjä. 4. tammikuuta 1972 Metsähallitus teki vuokrasopimuksen monivaiheisten selvitysten jälkeen. Kentän lupahakemuksia vauhdittivat tuolloin suunnitteilla olleet reittiyhteydet ulkomaille sekä ulkomaankaupan ja teollisuuden tarpeet. Rakennuslupa tuli, ja yleiseen käyttöön kenttä hyväksyttiin 16. lokakuuta 1973.


title: Nahkapohjainen vene

text: Nahkapohjainen vene oli pronssikautinen venetyyppi ainakin Euroopassa. Veneen runkokehikko tehtiin puurimoista nahkahihnoin sitomalla, jotta rakenteesta saatiin joustava, ja se päällystettiin nahasta ommellulla, vahvasti rasvatulla vaipalla. Pohjan alle kiinnitettiin pitkä, suuren suksen kaltainen irtoköli, joka suojasi arkaa pohjanahkaa.


title: Nahkapohjainen vene

text: Samantyyppistä vesikulkuneuvoa käyttävät edelleen eskimot kutsuen omaa malliaan nimellä umiak ja irlantilaiset nimellä currach. Myös walesilaisilla on oma versionsa, coracle.


title: Nahkapohjainen vene

text: Currachia (”curragh” on englantilaistettu kirjoitusmuoto; iiriksi "currach", vanh. "curach", paikall. "naomhóg" ) käytetään edelleen kalastukseen, mutta myös virkeään soutukilpailutoimintaan. Niiden näkeminen Irlannin länsirannikolla muiden veneiden joukossa ei ole mitenkään harvinaista. Vaippamateriaali on nykyään tosin vaihtunut tervakankaaksi. Currachin varsinainen etu on sen keveys; se on helppo kantaa turvaan rantatyrskyiltä. Keveyden ansiosta myös syväys on hyvin pieni ja tyynessä vedessä kolmen soutajan kilpavauhdilla currach tuntuu suorastaan lentävän veden päällä, vaikka se ensin saattaakin antaa kömpelön ”kanoottimaisen” vaikutelman. Joustavan rakenteensa ansiosta currach on merenkäynnissä lähes äänetön, sillä aallot eivät loisku sen runkoa vasten, toisin kuin on laita puurunkoisessa ja etenkin lasikuituisessa veneessä.


title: Nahkapohjainen vene

text: Tietyin edellytyksin currach voidaan tarvittaessa varustaa ulkolaitamoottorilla tai purjeella. Currachin merikelpoisuuden todistamiseksi Tim Severin purjehti vuosina 1976–1977 retkikuntansa kanssa uudelleen pyhän Brendanin (n. 489–583 jaa.) oletetun reitin Irlannista Pohjois-Amerikkaan kaksimastoisella, saarnesta ja naudanvuodista rakennetulla currachilla, jossa oli raakatakila. Severinin tästä matkasta kirjoittama kirja on käännetty suomeksi nimellä "Nahkaveneellä yli Atlantin".


title: Joan Lino Martínez

text: Joan Lino Martínez (s. 17. tammikuuta 1978) on kuubalaissyntyinen pituushyppääjä, joka edustaa nykyisin Espanjaa.


title: Joan Lino Martínez

text: Martínez hyppäsi Sydneyn nuorten MM-kisoissa 1996 pituuden seitsemänneksi tuloksella 759. Hän sai Espanjan edustusoikeuden 28. heinäkuuta 2004. Myöhemmin samana vuonna hän voitti olympiapronssia Ateenan olympialaisissa tuloksella 832 ja hyppäsi neljänneksi. Vuonna 2005 Martínez voitti sisäratojen EM-kultaa tuloksella 837. Helsingin MM-kisoissa hän sijoittui neljänneksi. Göteborgin EM-kisoissa 2006 ja Barcelonan EM-kisoissa 2010 hän karsiutui.


title: Kutteri

text: Kutteri tarkoittaa seuraavia:


title: Suplementtikulmat

text: Kaksi kulmaa ovat tasogeometriassa toistensa suplementtikulmat, jos kulmien summa on 180° eli oikokulman suuruinen.


title: Suplementtikulmat

text: Jos suplementtikulmat asetetaan vierekkäin niin, että kulmien kärjet yhtyvät ja toisen kulman vasen kylki yhtyy toisen kulman oikeaan kylkeen, muodostuavat vapaat kyljet yhdessä suoran. Tällöin sanotaan, että kulmat ovat toistensa vieruskulmat.


title: Suplementtikulmat

text:
Jos α ja β ovat toistensa suplementtikulmat, ovat seuraavat yhtälöt voimassa:
Trigonometristen funktioiden arvot ovat vastaavasti seuraavat:


title: Jacobsonin–Hersteinin lause

text: Jacobsonin–Hersteinin lause on algebran tulos, joka antaa riittävän ja välttämättömän ehdon renkaan kommutatiivisuudelle. Lauseen mukaan rengas formula_1 on kommutatiivinen jos ja vain jos kaikilla formula_2 on olemassa kokonaisluku formula_3 jolle formula_4.


title: Pina Bausch

text: Pina Bausch (oik. Philippina Bausch, 27. heinäkuuta 1940 – 30. kesäkuuta 2009) oli saksalainen koreografi, merkittävä modernin tanssin ja tanssiteatterin kehittäjä. Lähellä vasemmistolaista opiskelijaliikettä ollut tanssija-koreografi Bausch yhdisti teoksissaan saksalaista vapaan tanssin perinnettä, kokeilevaa teatteria ja amerikkalaista modernia tanssia. Pina Bausch käytti teoksissaan poikkitaiteellisesti tanssia, teatteria, elokuvaa, musiikkia, performanssia ja kuvataidetta. Useiden taiteenalojen ainesten käyttö saa Bauschin teokset muistuttamaan wagnerilaista kokonaistaideteosta, jossa eri taiteenalojen keinot sulautuvat yhteen.


title: Pina Bausch

text: Bausch opiskeli tanssia ensin Essenissä ja vuosina 1960–1962 maailmankuulussa Juilliardin koulussa New Yorkissa. New Yorkin aikanaan hän esiintyi Metropolitan-oopperan balettiryhmässä ja New American Ballet -ryhmässä. Saksaan palattuaan hän pääsi Kurt Joossin vasta perustamaan Folkwang-Tanztheater -ryhmään soolotanssijaksi. Siellä hän myös loi ensimmäiset omat koreografiansa. Vuonna 1972 Bausch siirtyi Wuppertalin oopperan baletin taiteelliseksi johtajaksi. Oopperan balettiryhmä Wuppertalin tanssiteatteri muutti myöhemmin nimekseen Tanztheater Pina Bausch.


title: Pina Bausch

text: Bausch esiintyi myös tunnettujen ohjaajien elokuvissa, kuten Pedro Almodóvarin "Puhu hänelle" (2002) ja Federico Fellinin "Fellinin Laiva" (1983).


title: Pina Bausch

text: Wim Wenders ohjasi Pina Bauschin muistoksi elokuvan "Pina", joka on ensimmäisiä 3D-tekniikalla toteutettuja taide-elokuvia. Elokuva oli tarkoitus tehdä yhteistyössä Bauschin kanssa, mutta ennen työn aloittamista Bausch kuoli keuhkosyöpään.


title: Pina Bausch

text: Pina Bausch esiintyi tanssiteatterinsa kanssa Suomessa vuonna 2005.


title: Pina Bausch

text: Bauschille myönnettiin Frankfurtin kaupungin vuoden 2008 Goethe-palkinto.


title: James ”Sawyer” Ford

text: James ”Sawyer” Ford (myöhemmin myös nimellä James LaFleur) on fiktiivinen hahmo yhdysvaltalaisessa televisiosarjassa "Lost", jossa häntä näyttelee Josh Holloway.


title: James ”Sawyer” Ford

text: Sawyer kuvataan sarjan alussa huijarina, sarkastisena flirttinä, joka kerää rantaan onnettomuudessa huuhtoutuneita tavaroita itselleen. Hänen takaumansa näyttävät yleensä hahmon herkemmän puolen. Sarjan alkupuolella Sawyer on rakastunut Kateen, ja hänen tunteensa Katea kohtaan ovat vahvimmillaan kolmannen tuotantokauden alussa. Neljännellä tuotantokaudella Sawyer alkaa luoda sankarillista puoltaan alkaen suojella Clairea ja uhraten oman pelastumisensa, jotta hänen ystävänsä pääsisivät pois saarelta. Viidennellä kaudella Sawyer ottaa vastaan roolinsa ryhmän johtajana ja löytää rakkauden Julietin kanssa.


title: James ”Sawyer” Ford

text: James Ford syntyi Jasperissa, Alabamassa vuonna 1969. Jamesin ollessa kahdeksanvuotias, mies nimeltä Sawyer huijaa hänen perheeltään rahaa ja makaa hänen äitinsä kanssa, minkä seurauksena Jamesin isä ampuu äidin ja itsensä. Vanhempiensa kuoleman aikaan James eli Sawyer asui perheineen Knoxvillessä, Tennesseessä hänen mukanaan kantaman kirjeen mukaan. Sawyer on myös sanonut lopettaneensa high schoolin kesken. Sawyer vannoo kostavansa vanhempiensa kuoleman etsien alkuperäistä Sawyeriä, mutta rahaongelmien kasaantuessa alkaakin käyttää Sawyerin nimeä ja huijata varakkaita perheitä, tullen itse ”mieheksi, jota jahtaa”.


title: James ”Sawyer” Ford

text: Sawyer yrittää huijata eronnutta naista nimeltä Cassidy, jonka hän oletti olevan rikas. Sawyer aloittaa tavalliseen tapaan pudottamalla rahansa ”vahingossa” maahan, mutta Cassidy tajuaa huijausyrityksen heti ja sanoo, ettei siitä olisi edes ollut hyötyä, koska tämä ei saanut yhtään rahaa erossa. Cassidy ei kuitenkaan suutu, vaan pyytää Sawyeriä opettamaan hänet huijaamaan. Opittuaan muutaman perustempun, Cassidy pyytää Sawyeriä ”long-coniin” eli erittäin suureen huijaukseen. Sawyer sanoo, että niin isoon huijaukseen tarvitsee rahaa ja niin Cassidy paljastaakin saaneensa erossa 600 000 dollaria. Sawyer teeskentelee aloittavansa huijauksen Cassidyn kanssa, aikeinaan viedä tämän rahat. Sawyer kuitenkin huomaa pitävänsä Cassidysta enemmän kuin luuli ja alkaa epäillä huijausta. Vieraillessaan Katen äidin kahvilassa, Sawyerin kumppani pakottaa Sawyerin huijaukseen, uhaten tätä kuolemalla. Sawyer lähtee Cassidyn luo ja kertoo huijanneensa tätä ja varoittaa ulkona olevasta autosta. Hän sulloo rahat laukkuun ja käskee paeta sekä sanoo ottavansa itse syyn niskoilleen. Cassidyn paettua Sawyer ottaa oikean rahalaukun ja palaa autolle, joka kuitenkin on tyhjä.


title: James ”Sawyer” Ford

text: Cassidy nostaa syytteen Sawyeria vastaan ja Sawyer joutuu vankilaan. Cassidy vierailee Sawyerin luona ja kertoo, että heillä on yhteinen tytär, Clementine. Vankilassa olessaan Sawyer ystävystyy Munson-nimisen miehen kanssa. Mies istuu vankilassa ”white-collar”-rikoksen takia. Sawyer huiputtaa Munsonin paljastamaan minne tämä piilotti huijaamansa rahat; niin Sawyer pääsee vapaaksi ja antaa saamansa palkkion Clementinelle. Myöhemmin toinen Sawyerin kumppani kertoo missä alkuperäinen Sawyer on. Sawyer matkustaa Australiaan ja ampuu miehen, jonka hän luulee olevan oikea Sawyer. Ennen kuolemaansa mies kertoo olleensa velkaa Sawyerin kumppanille ja että hän olisi maksanut velkansa.


title: James ”Sawyer” Ford

text: Myöhemmin Sawyer raahataan poliisiasemalle pahoinpideltyään baarissa Australian maa- ja metsätalousministerin. Hänet karkotetaan maasta, johon hän saa elinikäisen porttikiellon. Tämän jälkeen Sawyer nousee Oceanic Airlinesin lennolle 815.


title: James ”Sawyer” Ford

text: Jouduttuaan saarelle Sawyer riitaantuu useiden selviytyjien kanssa. Hän syyttää Sayidia terroristiksi ja lento-onnettomuuden syypääksi. Tästä huolimatta Sawyer lähtee Sayidin, Katen, Charlien, Boonen ja Shannonin kanssa etsimään parempaa yhteyttä saadakseen lähetettyä hätäkutsun. Palattuaan Sawyer etsii koneen hylystä kaikkea tarpeellista tavaraa ja ottaa ne itselleen, vaatien niistä korkeita hintoja tarvittaessa.


title: James ”Sawyer” Ford

text: Kate päättelee, että Sawyer haluaa olla leirin vihatuin, koska tämä haluaa rangaista itseään viattoman miehen surmaamisesta. Hän pelaa Sawyerin kanssa juomapeliä ”"En ole koskaan"”, jossa käy ilmi, että he molemmat ovat tappaneet jonkun. Kate myös päivittelee Sawyerin sinnikästä kostonhimoa tämän telttaan tunkeutuneen villisian osalta.


title: James ”Sawyer” Ford

text: Kun Shannon saa astmakohtauksen, kaikki luulevat astmalääkkeiden olevan Sawyerilla, Boonen nähtyä oman kirjansa Sawyerin tavaroiden joukossa. Sayid kiduttaa Sawyeria, minkä jälkeen tämä kertoo, ettei hänellä ole lääkkeitä.


title: James ”Sawyer” Ford

text: Päästäkseen saarelta Sawyer ostaa itselleen paikan Michaelin lautalta. Kun joku polttaa lautan, Sawyer ja Michael syyttävät siitä Jiniä. Kun asia saadaan ratkaistua, Sawyer alkaa kärsiä päänsäryistä. Jackin konsultaation jälkeen tulee ilmi, että Sawyer tarvitsee lukulasit. Käy myös ilmi, että Sawyerin ääni rauhoittaa Aaronia.


title: James ”Sawyer” Ford

text: Päivää ennen lautan lähtöä Sawyer ja Kate riitaantuvat jälleen kerran, tällä kertaa paikasta lautalla. Sawyer paljastaa riidan aikana kaikille Katen menneisyyden rikollisena ja vankikarkurina. Seuraavana päivänä Sawyer, Michael, Walt ja Jin lähtevät lautan kanssa matkaan. Kun osa lautasta irtoaa, Sawyer on ensimmäinen, joka lähtee hakemaan sitä avomereltä. Hän viettää myös lautalla aikaansa lukemalla toisten henkilökohtaisia viestejä perheilleen. Samana iltana he kohtaavat pienen veneen ja ehtivät iloita pelastumisestaan, kunnes veneilijät paljastuvat Toisiksi, jotka sieppaavat Waltin mukaansa. Sawyer yrittää estää Waltin kidnappausta, mutta häntä ammutaan olkapäähän ja Toiset tuhoavat lautan.


title: James ”Sawyer” Ford

text: Sawyer ja Michael ajelehtivat avomerellä lautan jäännösten päällä. Sawyer poistaa luodin olkapäästään ennen kuin he pääsevät takaisin saarelle. He löytävät Jinin, mutta joutuvat takaosan selviytyneiden vangeiksi. Väärinkäsityksien selvitessä takaosan selviytyneet aloittavat Sawyerin, Michaelin ja Jinin kanssa matkan etuosan selviytyneiden luokse. Matkan aikana Sawyer riitaantuu Ana Lucian kanssa, kunnes hän lopulta taintuu tulehtuneen ampumahaavansa takia. Tajuntansa menettävä Sawyer kannetaan puisilla paareilla Jackin luokse.


title: James ”Sawyer” Ford

text: Sawyer vapauttaa Jackin ja Locken asevarastosta, jonne Michael heidät lukitsee ennen lähtöään Toisten luo etsimään poikaansa. Sawyer, Jack ja Locke lähtevät etsimään Michaelia ja törmäävät Toisiin, jotka ovat ottaneet vangikseen Katen. Sawyer, Jack ja Locke luopuvat vastentahtoisesti aseistaan.


title: James ”Sawyer” Ford

text: Myöhemmin Sawyerin ja Jackin välille syntyy riitaa, kun Sawyer ei suostu luovuttamaan löytämiään lääketarvikkeita ennen kuin häviää ne pokeripelissä.


title: James ”Sawyer” Ford

text: Sawyer auttaa Bernardia tekemään rannalle SOS-merkkiä. Ana Lucia lähestyy Sawyeria ja lopulta pari päätyy harrastamaan seksiä, jonka päätteeksi Ana Lucia varastaa Sawyerin aseen. Kun Sawyer huomaa tämän, hän suuntaa Joutsen-asemalle Jackin, Locken ja Katen kanssa. He löytävät loukkaantuneen Michaelin, vakavasti haavoittuneen Libbyn sekä kuolleen Ana Lucian. Michael väittää asemalla vankina olleen Henry Galen saaneen aseen haltuunsa ja paenneen, mutta todellisuudessa Michael murhasi Ana Lucin ja Libbyn. Toisilta saamansa käskyn mukaisesti Michael lähtee Sawyerin, Katen, Jackin ja Hurleyn kanssa lähtevät kohti Toisten leiriä, mutta pian Toiset saartavat ryhmän ja vievät heidät laiturille. Michaelin lähtiessä Waltin kanssa saarelta ja Hurleyn vapautuessa Sawyer viedään pois Katen ja Jackin kanssa.


title: James ”Sawyer” Ford

text: Sawyer joutuu Toisten leirissä jääkarhuhäkkiin. Kate on vankina Sawyeria vastapäisessä häkissä. Sawyer yrittää karata häkistään, mutta Toisten johtaja Ben pelottelee Sawyeria asentamalla hänen ihon alle räjähtävän sykemittarin, joka tunnistaisi sydämenlyönneistä, kun Sawyer olisi aikeissa karata. Myöhemmin Ben paljastaa, että sykemittari ei oikeasti olisi räjähtänyt. Sawyer ja Kate päätyvät samaan häkkiin ja rakastelevat. Jack näkee tämän monitorista ja katselee heitä sangen mustasukkaisena Katesta.


title: James ”Sawyer” Ford

text: Juliet auttaa Sawyerin ja Katen pakoon Toisten leiristä Jackin pakotettua Toiset päästämään heidät. Matkalla he pelastavat Karlin aivopesulta. Lopulta he palaavat selviytyneiden leiriin rannalle. Halutessaan hieman suositummaksi muiden silmissä Sawyer yrittää tehdä selviytyneille hyviä tekoja. Sawyer auttaa Hurleyta viidakosta löytyneen pakettiauton liikkeelletyöntöön ja opettaa Jinille tärkeitä sanoja englanniksi.


title: James ”Sawyer” Ford

text: Sawyer tapaa Toisten mukaan lähteneen Locken viidakossa. Locke lukitsee Sawyerin Black Rockin hylkyyn isänsä Anthonyn kanssa. Sawyerin on määrä tappaa Locken isä, koska Locke ei siihen itse pystynyt. Sawyer ei haluaisi toteuttaa tehtävää, kunnes hän tajuaa miehen olevan alkuperäinen Sawyer, jonka takia hänen vanhempansa kuolivat. Sawyer kuristaa Anthonyn. Hän saa Lockelta myös kasettinauhan, jossa on Julietin viesti Benille.


title: James ”Sawyer” Ford

text: Sawyer epäilee Jackin ja Katen kanssa Toisten luota mukana tulevan Julietin aikeita. Hän jopa yrittää Sayidin kanssa estää tämän pääsyn asevarastolle, mutta miehet väistyvät syrjään kuullessaan naiselta ankaria syytöksiä heitä vastaan. Ääninauha vain lisää Sawyerin epäilyjä, mutta vasta sen toisella puolella ollut nauhoitus antaa lisävalaistusta. Sawyer haluaa palata rannalle Jinin, Bernardin ja Sayidin luo kun aletaan epäillä, että puolustussuunnitelmassa meni jokin pieleen. Hän lähtee matkaan Julietin kanssa. Hurleyn päästyä yllättämään Toiset rannalle ajamallaan pakettiautolla, nämä luovuttavat. Antautumisesta huolimatta Sawyer ampuu Tomin.


title: James ”Sawyer” Ford

text: Kuultuaan Desmondilta Charlien kuolemasta Sawyer lohduttaa Hurleyta. Myöhemmin Sawyer päättää lähteä Locken ryhmän kanssa parakeille. Katelle hän selittää vain haluavansa selviytyä. Kun Kate myöhemmin saapuu parakeille Sayidin ja Milesin kanssa, Sawyer ottaa Locken käskystä Katen panttivangiksi. Sawyer kertoo Katelle, ettei hän halua lähteä saarelta koska hänellä ei ole enää mitään, ja että Katenkin pitäisi jäädä. Sawyer ja Kate rakastelevat, mutta Sawyerin vitsailtua Jackistä Kate lyö häntä ja lähtee takaisin rannalle. Tätä ennen Locke oli karkottanut Katen, koska tämä oli näyttänyt Benin Milesille.


title: James ”Sawyer” Ford

text:
Kun Keamyn ryhmä hyökkää parakeille, Sawyer pelastaa Clairen ja vie tämän turvaan Benin talolle.
Savuhirviön hyökkäyksen jälkeen Sawyer päättää lähteä takaisin rannalle Milesin, Clairen ja Aaronin kanssa. Hurley aikoo myös lähteä, mutta Locke estää tämän uhkaamalla häntä aseella. Sawyer raivostuu ja varoittaa Lockea satuttamasta Hurleyta ennen lähtöään. Myöhemmin Miles löytää maahan haudatut Karlin ja Rousseaun ruumiit.


title: James ”Sawyer” Ford

text: Yön aikana Claire huomaa Christianin pitelevän Aaronia sylissään ja lähtee tämän kanssa hyläten Aaronin puunkoloon. Sawyer löytää Aaronin, muttei Clairea. Sawyer ja Miles kohtaavat Jackin ja Katen. Sawyer kertoo heille Clairestä sekä hyökkääjistä ja käskee Katen palata rannalle Milesin ja Aaronin kanssa. Jack ja Sawyer löytävät helikopterin ja siihen kahlitun Frankin. Vapautettuaan Frankin he menevät pelastamaan Hurleytä Frankin jäädessä kopterille. Pelastettuaan Hurleyn, Jack riitelee Locken kanssa saarelta lähtemisestä ja saaren suojelemisesta. Sawyer, Jack ja Hurley kohtaavat Katen helikopterilla Sayidin ja Frankin kanssa. He ovat lentämässä pois saarelta, mutta polttoaineen ollessa vähissä Sawyer päättää hidastaa sen loppumista vähentämällä helikopterin painoa. Hän kuiskaa jotain Katelle ja hyppää mereen. Hän ui takaisin rannalle, jossa hän kohtaa Julietin. Sawyer huomaa savua pelastuslaivan suunnalta ja tajuaa sen räjähtäneen. Sawyer seisoo rannalla, kun saari alkaa loistaa valoa ja katoaa siirtyen uuteen paikkaan.


title: James ”Sawyer” Ford

text: Oceanicin kuutosten (Jack, Kate, Hurley, Sun, Sayid ja Aaron) päästyä pois saarelta, jakson "Mukava juttu kotona" takaumat paljastavat, että Kate antoi osan saamistaan korvausrahoista Sawyerin tyttärelle, Clementinelle, Sawyerin pyydettyä tätä ennen hyppäämistään helikopterista mereen.


title: James ”Sawyer” Ford

text: Oudon välähdyksen jälkeen Sawyer ja Juliet tapaavat Charlotten, Milesin, Rosen, Bernardin ja muut lennon 815 selviytyjät ja huomaavat, että heidän leirinsä on oudosti kadonnut. Faraday esittelee itsensä Sawyerille ja kertoo, ettei leiri ole kadonnut, vaan sitä ei ole vielä rakennettu ja koska Ben siirsi saarta, se sai saaren liikkumaan ajassa. He ovat menneisyydessä. Ryhmä alkaa etsiä jotain maamerkkiä tietääkseen missä ajassa he ovat.


title: James ”Sawyer” Ford

text: Muutaman välähdyksen jälkeen ryhmä lähtee takaisin rannalle, jossa heidän päälleen alkaa yllättäen sataa tulinuolia. Ryhmä erkanee toisistaan pysyäkseen hengissä. Kolme muukalaista hyökkää Sawyerin ja Julietin kimppuun sekä haluaa vastauksia uhaten leikata Julietin käden irti. Yllättäen Locke saapuu paikalle ja tappaa yhden sekä haavoittaa kahta heistä. Sawyer, Juliet ja Locke kyselevät kahdelta henkiin jääneeltä keitä he ovat. Lopulta Juliet tajua näiden olevan Toisia, koska nämä puhuvat latinaa toisilleen. Ryhmä saapuu leiriin, jossa Richardilla on vankeina Faraday, Charlotte ja Miles. On vuosi 1954. Kun yksi Toinen, Ellie vie Faradayn purkamaan Jughead-vetypommia, Sawyer osoittaa Ellietä aseella voidakseen pelastaa Faradayn. Sawyer saa tietää, että Faradayn kertoi Ellielle heidän olevan tulevaisuudesta ja etteivät he ole osa Yhdysvaltain armeijaa, niin kuin Toiset uskovat.


title: James ”Sawyer” Ford

text: Uuden välähdyksen myötä Toiset katoavat. Sawyer ja muut huomaavat Charlotten nenästä vuotavan verta ja tämän lopulta pyörtyvän. Juliet ja Faraday yrittävät herättää Charlottea, joka tulee lopulta tajuihinsa. Sawyer ja Locke lähtevät toisella saarella sijaitsevalle Orkidea-asemalle, jonka he uskovat olevan ainoa keino aikahyppyjen pysäyttämiseksi. Kun he palaavat rannalle, leiri on ilmestynyt sinne, mutta se on hylätty. He löytävät soutuveneen ja päättävät lähteä sen kanssa Orkidealle. Soutaessaan kohti saarta, jotkut alkavat ampua heitä takaa päin. Juliet saa ammuttua yhden hyökkääjistä, mutta tapahtuman keskeyttää uusi välähdys.


title: James ”Sawyer” Ford

text: Ampujat ovat poissa ja ryhmä on soutamassa kaatosateessa. He pääsevät saarelle ja myöhemmin he löytävät Jinin, joka on sittenkin elossa. Jinin kanssa he jatkavat matkaansa kohti Orkidea-asemaa. Matkalla välähdyksiä alkaa tulla enemmän ja ne muuttuvat kivuliaikski myös muille kuin Charlottelle. Sawyer, Juliet ja Miles saavat päänsärkyä ja heidän nenästään alkaa vuotaa verta. Charlotte ei kestä välähdyksiä ja menettää jälleen tajuntansa. Faraday päättää jäädä Charlotten luo. Muu osa ryhmästä löytää Orkidea-aseman paikan, jonka tilalla olevaan kaivoon Locke laskeutuu. Locke lopettaa välähdykset ja aikahypyt siirtyen samalla itse pois saarelta.


title: James ”Sawyer” Ford

text: Faraday kertoo Sawyerille, Julietille, Milesille ja Jinille Charlotten kuolleen. Ryhmä kuulee ampumisen ääniä ja naisen kirkumista. Lähestyessään ääniä he näkevät kaksi miestä pitämässä naista panttivankina ja tappamassa tämän miestä. Sawyer ja Juliet uhkaavat miehiä aseilla ja käskevät näitä laskemaan aseensa. Toinen miehistä ampuu Sawyeriä, minkä vuoksi tämä ja Juliet ampuvat miehen itsepuolustukseksi. Nainen esittäytyy Amyksi ja sanoo, että heidän täytyy haudata miehet ja viedä hänen miehensä Amyn väelle. Kun he lähtevät Amyn väen luo, he tulevat sähköaidan luokse. Amy laittaa aidan pois päältä ja kävelee sen ohi, mutta Sawyer, Juliet, Faraday, Miles ja Jin menevät tajuttomiksi. Amyn paljastetaan käyttäneen korvatulppia.


title: James ”Sawyer” Ford

text: Sawyer palaa tajuihinsa sohvalta. Sawyer kertoo Horace-nimiselle miehelle nimensä olevan Jim LaFleur ja että hän oli kapteeni saarelle haaksirikkoutuneessa veneessä. Horace uskoo tarinan ja sanoo, että saarelta lähtee seuraavana päivänä sukellusvene ja että Sawyerin ja hänen ystäviensä täytyy olla siinä. Sawyer kysyy voisiko hän etsiä ”toisia ystäviään” saarelta, mutta Horace ei anna tähän lupaa. Pian selviää, että Horace ja Amy ovat osa Dharma Initiativea. Samana iltana Richard saapuu parakeille vaatimaan selitystä kahden miehensä katoamiselle. Sawyer päättää ottaa vastuun itselleen ja selittää Richardille, ettei hän ole Dharmassa, vaan että hän tuntee Locken, jonka Richard tapasi muutamaa vuotta aiemmin yhden välähdyksen seurauksena. Lopulta he tekevät sopimuksen ja Richard lähtee. Sawyerille selviää, että hän on vuodessa 1974, joka on Dharman alkuaikaa saarella. Horace antaa Sawyerin ja tämän ystävien jäädä saarelle vielä kahdeksi viikoksi, jotta he voivat etsiä ystäviään (Lockea), ennen menoaan toiselle saarelta poistuvalle sukellusveneelle. Juliet haluaisi lähteä, mutta Sawyer ei. Hän muistuttaa Julietia, ettei heillä ole mitään minne palata, koska on vasta vuosi 1974. Sawyer kysyy flirttaillen Julielta, kuka vahtisi hänen selustaansa, jos Juliet lähtisi.


title: James ”Sawyer” Ford

text: Kolmen vuoden kuluessa Sawyer on vielä saarella ystäviensä kanssa. He työskentelevät Dharmassa ja asuvat parakeilla. Sawyer on rakastunut Julietiin, jonka kanssa hän asuu yhdessä. Hän toimii Dharman turvallisuuspäällikkönä ja on erittäin luotettavan henkilön maineessa. Eräänä aamuna Jin soittaa Sawyerille ja kertoo Jackin, Katen ja Hurleyn palanneen saarelle. Sawyer lähtee tapaamaan heitä ja kertoo olevansa Dharmassa, ja että on vuosi 1977. Hän neuvoo kolmikkoa teeskentelemään uusia Dharma-tulokkaita välttääkseen kysymykset. Myöhemmin ajassa taaksepäin matkustanut Sayid kaapataan viidakosta ja häntä luullaan Toiseksi.


title: James ”Sawyer” Ford

text: Sayid pakenee muutamaa päivää myöhemmin nuoren Benin avustuksella. Sayid ampuu Benin, jonka Jin myöhemmin löytää ja kantaa takaisin parakeille, jossa häntä yritetään parantaa. Sawyer pyytää apua Jackilta, joka ei kuitenkaan suostu. Sawyer ja Kate vievät tajuttomana olevan Benin Toisille, jotka voisivat parantaa tämän. Richard kertoo, että tämän jälkeen Ben ei olisi enää samanlainen. Turvallisuustoimissa oleva Phil huomaa videonauhan, jossa näkyy, että Sawyer ja Kate veivät Benin pois. Tämän vuoksi Sawyerin on pakko lyödä Phil tajuttomaksi ja sitoa tämä kaappiin. Seuraavana päivänä Oceanicin kuutoset sekä Sawyer ja Juliet pitävät kokouksen ja yrittävät keksiä mitä tehdä. He päättävät lähteä rannalle ja aloittaa alusta. Jaksossa "Muuttuja" Radzinsky löytää Philin kaapista ja vangitsee Sawyerin sekä Julietin vaatien selitystä. Sawyer ei kerro mitään, minkä vuoksi Radzinsky alkaa pahoinpidellä häntä. Tohtori Chang keskeyttää kuulustelut ja käskee kaikkia lähtemään saarelta lähestyvän vaaran takia. Sawyer ehdottaa naisten ja lasten menevän sukellusveneeseen ja lähtevän. Sawyer suostuu kertomaan kaiken, jos hän ja Juliet saavat paikan sukellusveneestä. He pääsevät veneeseen, mutta päättävät lähteä sieltä Katen kertoessa Jackin aikeista räjäyttää vetypommi, joka muuttaisi kaiken saarella tapahtuneen, minkä vuoksi Oceanicin lento 815 ei ikinä joutuisi saarelle. Sawyer sanoo Jackille, että hän olisi voinut estää Anthonya murhaamasta vanhempiansa vuosi sitten, muttei tehnyt sitä, koska mennyt on mennyttä ja Jackin tapauksessa myös. Koska Jack ei usko tätä, Sawyer päättää pahoinpidellä Jackin ja lopulta lähes tappaakin hänet. Juliet on kuitenkin Jackin puolella ja sanoo, ettei osaa ikinä kaivata Sawyeriä, jollei edes tunne häntä.


title: James ”Sawyer” Ford

text: Kun Jack valmistautuu pudottamaan pommin , Phil ja tämän miehet yrittävät estää häntä ampumalla. Sawyer, Juliet, Kate ja Miles tulevat Jackin apuun, mistä seuraa intensiivinen taistelu. Lopulta Jack saa vetypommin pudotettua, mutta heidän yllätyksekseen se ei räjähdäkään, vaan aiheuttaa elektromagneettisen kentän aktivoitumisen. Kaaoksessa Sawyer huomaa Julietin tippuvan kuiluun. Pudotuksesta selvinnyt Juliet räjäyttää pommin, mikä aiheuttaa kirkkaan välähdyksen.


title: James ”Sawyer” Ford

text: Kauden avauksessa Sawyer herää kraatterin viereltä. Sawyer uskoo suunnitelman epäonnistuneen ja raivostuu Jackille. Sawyerin ja Jackin tapellessa Kate kuulee Julietin avunhuudon kuilun pohjalta. Henkiinjääneet raivaavat yhteistoimin romua kuilun suulta ja Sawyer pääsee laskeutumaan Julietin luo. Hän löytää Julietin elossa, mutta vakavasti loukkaantuneena ja jumissa romun alla. Juliet sanoo, että he voisivat mennä kahville ja kumpikin maksaisi omansa. Sawyer muistuttaa olevansa paikalla ja he suutelevat. Juliet ilmoittaa, että hänellä on jotakin erittäin tärkeää kerrottavaa, mutta hän kuolee Sawyerin syliin ennen kuin ehtii sanoa sen.


title: James ”Sawyer” Ford

text: Sawyer pyytää Milesiä mukaansa hautaamaan Julietin ruumiin. Haudalla Sawyer pyytää Milesiä käyttämään lahjaansa ja kertomaan mitä Julietin piti sanoa hänelle. Miles kuulee Julietin sanovan “Se toimi.”


title: James ”Sawyer” Ford

text: Toiset saavat kiinni Sawyerin ja Milesin ja Sawyer kuljetetaan tajuttomana Toisten . Temppelissä he tapaavat loputkin ryhmästään; Katen, Jackin, Jinin, Sayidin ja Hurleyn. Sawyer pakenee Temppelistä ja kohtaa John Locken hahmossa olevan savuhirviön. Sawyer liittyy Locken joukkioon aikeenaan kuitenkin paeta saarelta ilman Lockea. Kauden lopussa Sawyer on yksi harvoista alkuperäisen joukkion eloonjääjistä.


title: James ”Sawyer” Ford

text: Vaihtoehtoisessa aikajanassa James työskentelee etsivänä Los Angelesin poliisipiirissä yhdessä parinsa Miles Straumen kanssa. James on palannut Australian matkalta, jolla hän etsi Sawyeriä, miestä joka aiheutti hänen vanhempiensa kuoleman. Lentoasemalla James törmää käsiraudoissa olevaan Kateen, mutta antaa tämän mennä.


title: James ”Sawyer” Ford

text: Myöhemmin James joutuu pidättämään sekä Katen että Sayidin ja kohtaa myös Sunin ja Jinin. Kauden päätösjaksossa James on sairaalassa ja yrittää saada syötävää temppuilevasta karkkiautomaatista. Juliet ja James kohtaavat automaatilla. Kosketus saa kummatkin ”muistamaan” välähdyksiä elämästään saarella. James ja Juliet suutelevat. Jakson päätteeksi he saapuvat yhdessä kirkkoon ja kohtaavat jälleen toverinsa saarelta.


title: Meleagros (mytologia)

text: Meleagros () oli kreikkalaisessa mytologiassa Althaian ja Oineuksen poika. Meleagroksen syntyessä kohtalottaret määräsivät lapsen kohtaloksi, että hän elää niin kauan kunnes eräs puunkappale, joka paloi perheen uunissa, olisi palanut loppuun. Althaia sieppasi heti puun pois tulesta, kastoi sen veteen ja kätki sen vuosikausiksi. Vartuttuaan Meleagros nai Idaan tyttären Kleopatran.


title: Meleagros (mytologia)

text: Vuosia myöhemmin, kun Artemiin lähettämä Kalydonin metsäkarju aiheutti suurta tuhoa Kalydonissa, Oineus kutsui kokoon Kreikan sankareita sitä metsästämään ja lähetti mukaan myös poikansa Meleagroksen. Tämä otti mukaansa Atalanten ja rakastui tähän. Metsästyksen aikana Meleagroksen sedät Eurypylos ja Ifikles loukkasivat Atalantea, jolloin Meleagros tappoi heidät. Atalantekin osallistui jahtiin ja ensimmäisenä haavoitti karjua. Meleagroksen tapettua metsäkarjun hän palkitsi Atalanten osumastaan eläimen vuodalla. Tästä raivostuneet Meleagroksen toiset sedät Tokseus ja Pleksippos veivät vuodan Atalantelta, jolloin Meleagros tappoi heidätkin antaakseen vuodan takaisin Atalantelle. Järkyttyneenä Meleagroksen äiti Althaia heitti säästämänsä puunpalaan tuleen ja surmasi poikansa Meleagroksen.


title: Köthen otaksuma

text: Matematiikassa Köthen otaksuma on toistaiseksi ratkaisematon matemaattinen ongelma, joka liittyy rengasteoriaan. Se voidaan muotoilla monella tapaa. Olkoon "R" rengas. Eräs otaksuman muotoilu on, että jos "R":llä ei ole muita nollaideaaleja kuin {0}, ei sillä ole muita yksipuolisia nollaideaaleja kuin {0}. Otaksuman esitti Gottfried Köthe vuonna 1930.


title: Köthen otaksuma

text: Yhtäpitävä formulointi on, että renkaan kahden nollaideaalin summa on nollaideaali. Kegel (1964) otaksui, että kahden nolla-alirenkaan summa on myös nolla-alirengas. Vastaesimerkin löysi Kelarev vuonna 1993. Tiedetään, että alkuperäinen otaksuma on yhtäpitävä sen kanssa, että nilpotentin alirenkaan ja nolla-alirenkaan summa on nolla-alirengas.


title: Nollaideaali

text: Matematiikassa renkaan "R" ideaalia "I" sanotaan nollaideaaliksi jos se sisältää vain nilpotenttejä alkioita.


title: Tetsuya Takahashi

text: Tetsuya Takahashi (, s. 18. marraskuuta 1966) on japanilainen videopelisuunnittelija, joka on Monolith Softin johtaja ja Squaren entinen työntekijä. Vaimonsa Soraya Sagan kanssa hän on suunnitellut oman yhtiönsä luomaa "Xenosaga"-trilogiaa, joka on julkaistu PlayStation 2:lle.


title: Tetsuya Takahashi

text: Työskennellessään Squarella Takahashi osallistui muutaman huomattavan pelin kehitykseen. Super Nintendo Entertainment System -peleissä hänen tehtävänsä olivat hyvin grafiikapainotteisia: "Final Fantasy IV":ssä hän huolehti taistelugrafiikasta, pelin seuraajassa taas kenttägrafiikasta. "Final Fantasy VI":ssä ja "Chrono Triggerissä" hän oli yksi grafiikkaohjaajista. Takahashin viimeisiä projekteja Squarella olivat "Final Fantasy VII" ja "Xenogears", jossa hänen osansa oli kaikista siihen astisista peleistä merkittävin, koska hän sekä ohjasi että käsikirjoitti pelin.


title: Tetsuya Takahashi

text: "Xenogearsin" jälkeen Takahashi siirtyi Squarelta Hirohide Sugiuran perustamaan Monolith Softiin, sillä hänestä Square keskittyi liikaa yksinomaan "Final Fantasy" -sarjaan, eivätkä Takahashin suunnitteilla olevat "Xenogearsin" kaltaiset pelit saaneet yrityksessä riittävästi jalansijaa. Namco puolestaan tarjosi Takahashin ideoille taloudellista tukeaan, ja "Xenosaga"-pelejä tuottava Monolith syntyi. "Xenosagan" ensimmäiseen osaan, "iin", otettiin paljon vaikutteita "Xenogearsista", jolle pelin odotettiin jopa olevan jatko-osa; niin ei kuitenkaan lopulta käynyt. Sarjan julkaistiin vuonna 2004 ja vuonna 2006.


title: Babatunde Wusu

text: Babatunde Enitan Wusu (s. 18. huhtikuuta 1984 Lagos, Nigeria) on nigerialais-suomalainen jalkapalloilija, joka edustaa Veikkausliigassa pelaavaa KTP:tä. Hän on pelipaikaltaan hyökkääjä.


title: Babatunde Wusu

text: Wusu muutti Suomeen Konnevedelle vuonna 2001. Alkujaan hän ei tullut Suomeen pelaamaan jalkapalloa, mutta osallistui paikallisen urheiluseuran jalkapalloharjoituksiin. Ura Konneveden Urheilijoissa jäi kuitenkin lyhyeksi sillä kaudelle 2002 Kakkosessa pelanneen laukaalaisen Kanavan Pallohaiden valmentaja Marko Ikonen houkutteli Wusun seuraansa. Wusu voitti heti ensimmäisellä kaudellaan Kakkosen maalikuninkuuden 20 maalilla. Hänet palkittiin samana vuonna Keski-Suomen piirin parhaana miespelaajana.


title: Babatunde Wusu

text: Laukaasta hän siirtyi Turun Palloseuran Veikkausliigajoukkueeseen. Hän oli tätä ennen käynyt FC Lahden testissä. Hän ei onnistunut Turussa ja vuonna 2004 hän siirtyi kesken kauden Ruotsiin Ljungskile SK:n riveihin. Siellä hän oli nostamassa seuraa Superettaniin. Hän pelasi kymmenen ottelua tehden kaksi maalia. Kaudeksi 2005 hän palasi Suomeen ja Ykkösen Mikkelin Palloilijoihin. Mikkelissä hän pelasi kaksi kautta tehden 16 maalia. Kaudeksi 2007 Wusu siirtyi JJK:iin.


title: Babatunde Wusu

text: JJK menestyi erinomaisesti ensimmäisellä kaudellaan Ykkösessä, ollen loppukesään asti kärkivauhdissa. Syksyllä loukkaantumisista kärsinyt joukkue päätti sarjakauden kolmannelle tilalle. Wusu avitti joukkuetta 16 maalilla ollen sarjan neljänneksi paras maalintekijä. Seuraava kausi olikin Wusun kannalta täysosuma; 2008 hän voitti Ykkösen maalikuninkuuden ja auttoi seuraansa nousemaan pääsarjaan ensimmäisenä keski-suomalaisena joukkueena. Kaudeksi 2009 hän palasi Turun Palloseuraan. 11. marraskuuta 2010 Wusu siirtyi takaisin JJK:hon kolmen vuoden mittaisella sopimuksella. Wusu siirtyi kesken kauden 2013 Yhdistyneiden Arabiemiirikuntien Al Khaleej SCC -seuraan. Hyökkääjä palasi Suomeen vuoden 2014 kesällä tehtyään sopimuksen FC Vaajakosken kanssa.


title: Alatriste

text: Alatriste on Agustín Díaz Yanes'in ohjaama elokuva, joka perustuu Arturo Pérez-Reverte'n Kapteeni Alatriste -romaanisarjaan. Se kertoo espanjalaisesta sotilaasta Alatriste'stä 1600-luvun Espanjassa.


title: Rudolf Baumgartner

text: Rudolf Baumgartner (1917–2002) oli sveitsiläinen viulisti ja kapellimestari, joka esitti erityisesti kamarimusiikkia. Hän opiskeli viulunsoittoa ensin Zürichin konservatoriossa Stefi Geryerin johdolla, ja sen jälkeen Pariisissa ja Wienissä. 1950-luvulla Baumbartner vaikutti Zürichissa, ja perusti sinne Zürichin Kamariorkesterin. Vuonna 1956 hän oli perustamassa Luzernin kamariorkesteria yhdessä Wolfgang Schneiderhanin kanssa. Hän johti Luzernin konservatoriota lähes kolmenkymmenen vuoden ajan, ja Luzernin musiikkijuhlia vuosina 1968–1980.


title: Sähköheikko vuorovaikutus

text: Sähköheikko vuorovaikutus on kahden fysiikan perusvuorovaikutuksen, sähkömagneettisen ja heikon vuorovaikutuksen matemaattinen ja käsitteellinen yhdistelmä. Teorian mukaan sähkömagneettinen ja heikko vuorovaikutus ovat saman sähköheikon voiman kaksi eri puolta, jotka yhdistyvät samaksi voimaksi energian kasvaessa erittäin suureksi.


title: Sähköheikko vuorovaikutus

text: Teorian 1960-luvulla kehittäneet Sheldon Glashow, Abdus Salam ja Steven Weinberg saivat Nobelin fysiikanpalkinnon sähköheikkoon vuorovaikutusteoriaan johtaneista erillisistä tutkimuksistaan vuonna 1979. Teorian ratkaisevana ennusteena voitaneen pitää sähköisesti neutraalin välibosonin Z massan onnistunutta ennustamista.


title: Sähköheikko vuorovaikutus

text: Sähköheikossa vuorovaikutuksessa leptonien ja kvarkkien ajatellaan vuorovaikuttavan eräänlaisten virtojen kautta siten, että kvanttiluvuista "heikko isospin" ja "heikko hypervaraus" säilyvät. Tällöin sähköisesti varatun välibosonin W tai W välittämissä, niin kutsutuissa "varatuissa virroissa" elektroni, myoni ja tau esiintyvät aina oman neutriinonsa kanssa. "Neutraaleissa virroissa", joita Z-bosoni välittää, hiukkanen-neutriino-parien sekoittuminen olisi periaatteessa mahdollista, mutta sellaista ei ole koskaan havaittu tapahtuvan. Ilmiön selittämiseksi on otaksuttu leptoniluvuksi kutsuttu kvanttiluku, jonka oletetaan säilyvän heikon vuorovaikutuksen reaktioissa. Kvarkkien vuorovaikutukset varatuissa virroissa ovat samantapaisia, mutta ne eivät muodosta yhtä ehdottomia pareja, vaan esimerkiksi u-kvarkki voi esiintyä saman virran reaktioissa d-kvarkin sijaan vaikkapa s-kvarkin kanssa. Joskin todennäköisyys on pienempi. Kvarkkiparien sekoittumisesta koottua matriisia kutsutaan Cabibbon-Kobayashin-Masakawan matriisiksi.


title: Sähköheikko vuorovaikutus

text: On huomattavaa, että varatuissa virroissa kvarkit voivat sekoittua, mutta voidaan osoittaa, että neutraaleissa virroissa se ei ole mahdollista.


title: Sähköheikko vuorovaikutus

text: Sähköheikkoa vuorovaikutusta kuvaava teoria on mittakenttäteoria, jonka matemaattisen perusrakenteen muodostavat kaksi unitaarista symmetriaryhmää, heikosta vuorovaikutuksesta periytyvä SU(2) sekä sähkömagneettisesta vuorovakutuksesta periytyvä U(1). Tämän vuoksi teoriassa voidaan tehdä mittamuunnoksia neljään suuntaan eli teoriaan sisältyy neljä eri mittabosonia. Näitä merkitään W, W, W ja B. Osoittautuu, että sähkövaraukselliset mittabosonit W ja W ovat täsmälleen heikon vuorovaikutuksen W-bosonit, mutta sähköisesti neutraalien bosonien W ja B tapaus on monimutkaisempi.


title: Sähköheikko vuorovaikutus

text: Kaikki teorian neljä mittabosonia ovat massattomia. Keskeinen ongelma onkin siinä, että samalla kun sähkömagneettista vuorovaikutusta välittävä fotoni on massaton, heikon vuorovaikutuksen välibosonit ovat huomattavan massiivisia. Tämä kokeellisesti havaittu tosiasia rikkoo mittasymmetrian. Koska sähköheikossa teoriassa itsessään ei ole perustetta symmetrian rikkoutumiselle, tilannetta kutsutaan spontaaniksi symmetriarikoksi. Vakiintunut tapa symmetriarikon selitämiseksi on olettaa kvanttimekaanisen tyhjiön täyttyvän sähköisesti neutraalilla kentällä, jonka kanssa W- ja Z-bosonit, kvarkit ja leptonit vuorovaikuttavat ja saavat näin eräänlaisen tehollisen massan. Sen sijaan fotoni ei vuorovaikuta kentän kanssa ja ainoaksi rikkoutumattomaksi symmetriaksi jää U(1). Voidaan osoittaa, että sähköheikon teorian kannalta on tietyissä tilanteissa energeettisesti edullisempaa että tyhjiön täyttää edelläkuvatun kaltainen kenttä. Tätä oletettua kenttää kutsutaan Higgsin kentäksi, jonka seurauksena pitäisi olla olemassa myös erityinen Higgsin bosoni. Tarkka mekanismi, jonka kautta Higgsin kenttä antaa hiukkasille massan tunnetaan Higgsin mekanismina.


title: Sähköheikko vuorovaikutus

text: Higgsin mekanismiin liittyy kynnysenergia, jonka vuoksi symmetriarikko tapahtuu vain kun hiukkasten energiat alkavat olla pienempiä kuin välibosonien lepoenergiat (siis lepomassat) eli noin 100 GeV. Siksi varhaisessa maailmankaikkeudessa sähkömagneettista ja heikkoa vuorovaikutusta ei voinut erottaa toisistaan ja toisaalta vuorovaikutukset voidaan palauttaa yhteen riittävän tehokkaissa hiukkaskiihdyttimissä.


title: Sähköheikko vuorovaikutus

text: Esimerkiksi reaktio


title: Sähköheikko vuorovaikutus

text: tapahtuu alhaisissa energioissa fotonin välittämänä, mutta noin 25 GeVin energioista alkaen merkittävissä määrin myös Z-bosonin välittämänä. Energian kasvaessa Z-bosonin merkitys välittäjähiukkasena kasvaa.


title: Sähköheikko vuorovaikutus

text: Spontaanista symmetriarikosta seuraa myös, että sähköheikon teorian neutraalit mittabosonit W ja B sekoittuvat, jolloin fotoni γ ja Z-bosoni saadaan näiden lineaarikombinaatioina


title: Sähköheikko vuorovaikutus

text: ja


title: Sähköheikko vuorovaikutus

text: Tässä esiintyvä kulma formula_4 tunnetaan heikkona sekoituskulmana ja kokeellisten mittausten perusteella formula_5 eli formula_6. Sallimalla symmetrian rikkotuminen samalla kun vaaditaan sähkövarauksen säilyvän saadaan ennuste välibosonien W ja Z massojen "m" ja "m" välillä, nimittäin


title: Sähköheikko vuorovaikutus

text: Tämän havaittiin pitävän paikkaansa mittaustarkkuuden rajoissa 1970-luvulla, jolloin ensimmäiset Z-bosonin välittämät reaktiot havaittiin kokeellisesti.


title: Georgy Girl – keinoista paras

text: Georgy Girl – keinoista paras on elokuva vuodelta 1966. Sen pääosan esittäjä Lynn Redgrave oli tästä roolista Oscar-ehdokkaana. Elokuva pohtii parisuhteita ja vanhemmuutta, kiitollisuutta ja aikuisuutta. Roolijako on varsin perinteinen: vanha mies, nuori mies, kiltti tyttö, huikentelevainen tyttö ja vauva. Elokuva perustuu elokuvan toisen käsikirjoittajan Margaret Forsterin samannimiseen romaaniin.


title: Georgy Girl – keinoista paras

text: "The New York Timesin" kriitikot valitsivat "Georgy Girlin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Georgy Girl – keinoista paras

text: Leamington (Mason) on vanha rikas mies, Georgy (Redgrave) hänen alaisensa tytär, johon Leamington on kovin kiintynyt. Kaunis Meredith (Rampling) on Georgyn kämppäkaveri, joka tulee raskaaksi. Lapsen isä Jos Jones (Bates) rakastuu Georgyyn. Näistä tulee vähäksi aikaa pari ja he pitävät vauvan. Heillekin tulee ero, lapsi jää Georgylle, joka lopuksi menee naimisiin leskeksi jääneen Leamingtonin kanssa.


title: Asha Gigi

text: Asha Gigi (s. 15. lokakuuta 1973 Arsi, Etiopia) on etiopialainen kestävyysjuoksija.


title: Asha Gigi

text: Gigi sijoittui Marrakechin maastojuoksun MM-kisoissa 1998 pitkällä matkalla kolmanneksikymmenenneksikuudenneksi. Samana vuonna hän juoksi Usterin puolimaratonin MM-kisoissa yhdeksänneksitoista ajalla 1.11.49. Vuonna 1999 hän oli Belfastin maastojuoksun MM-kisoissa pitkällä matkalla kolmaskymmenestoinen ja 2000 Vilamouran maastojuoksun MM-kisoissa kahdeskymmeneskahdeksas. Vuonna 2002 sijoittui Brysselin puolimaratonin MM-kisoissa seitsemänneksitoista ajalla 1.10.42. Myöhemmin samana vuonna hän juoksi Afrikan-mestaruuskilpailuissa neljänneksi 10 000 metrin juoksussa ajalla 32.25,74.


title: Asha Gigi

text: Gigi juoksi Lausannen maastojuoksun MM-kisoissa 2003 pitkällä matkalla kymmenenneksi. Samana vuonna Pariisin MM-kisoissa hän sijoittui maratonilla yhdeksänneksitoista ajalla 2.31.01. Helsingin MM-kisoissa 2005 hän oli maratonilla kuudestoista ajalla 2.30.38.


title: Dayton

text: Dayton on kaupunki Yhdysvaltojen Ohion osavaltiossa. Vuonna 2010 tehdyn väestönlaskennan mukaan siellä oli 141 527 asukasta ja se oli Ohion kuudenneksi suurin kaupunki. Dayton sijaitsee Miamijoen keskijuoksulla, ja kaupunki perustettiin 1700-luvun lopussa alavalle ja viljavalle jokiseudulle, joka kärsii kuitenkin usein tulvista. Vuoden 1913 tulvan jälkeen kaupungin valmiutta tulviin parannettiin.


title: Dayton

text: Dayton oli 1800-luvun lopulla Ohion merkittävimpiä teollisuuskaupunkeja, ja vuonna 1900 kaupungissa tehtiin enemmän patenttihakemuksia asukasta kohden kuin missään muussa Yhdysvaltain kaupungissa. Daytonissa asuivat vuosisadan vaihteessa muun muassa lentokoneiden kehittäjät Wrightin veljekset ja kassakoneyritys NCR Corporationin perustanut John Henry Patterson. Teollisuus on kuitenkin siirtynyt 1970-luvun jälkeen kaupungista, mutta erityisesti 1990-luvun jälkeen talous on alkanut keskittyä enemmän opetus- ja terveyspalveluihin. Alueen isoin työllistäjä on kuitenkin Wright-Pattersonin lentotukikohta. Daytonin asukasluku on romahtanut 1960-luvun jälkeen, sillä asukkaita on peräti 46,1 prosenttia vähemmän kuin vuonna 1960.


title: Dayton

text: Dayton sijaitsee Miamijoen keskijuoksulla, ja kaupungin alueella Mad River, Stillwater ja Wolf Creek laskevat Miamiin. Kaupunki on rakennettu lähes tasaiselle tasangolle, joka on 15–30 metriä alempana kuin ympäröivä maaseutu. Daytonin pinta-ala on noin 146,3 neliökilometriä. Siitä vettä on noin 2,2 neliökilometriä. Daytonin kansainvälinen lentoasema kuuluu Daytonin kaupunkiin, mutta se on erillään muusta kaupungista. Pääosa aseman alueesta liitettiin Daytoniin vuonna 1980.


title: Dayton

text: Daytonissa vallitsee mannerilmasto, ja siihen vaikuttaa luonnollisten esteiden puuttuminen. Tästä syystä kaupunki ei ole suojassa kesäisin kuumalta tai talvisin kylmältä ilmalta: talvet ovatkin kylmiä ja kesät lämpimiä. Tammikuu on kylmin kuukausi, jolloin keskilämpötila on −2 astetta, ja heinäkuun keskilämpötila on 26 astetta. Loppukeväästä ja alkukesästä tulee eniten sateita. Vuotuinen sadanta on noin 997 millimetriä.


title: Dayton

text: Daytonin sijainti Mad Riverin ja Miamijoen risteyskohdassa oli jo ennen kaupungin perustamista tunnettu läpikulkureitti. Sitä käyttivät monet intiaanit ja tutkimusmatkailijat. Yhdysvaltain vapaussodan veteraanit Arthur St. Clair, James Wilkinson, Israel Ludlow ja Jonathan Dayton ostivat John Cleves Symmesilta noin 240 neliökilometriä maata alueelta. Ludlow mittasi maata marraskuussa 1795, ja ensimmäiset uudisasukkaat lähtivät Cincinnatista seuraavana keväänä. Intiaanit varoittivat uusia asukkaita jokiristeyksen tulvista, mutta tasainen ja viljava maa, jossa oli lisäksi tarjolla hyvin puutavaraa, vaikutti kuitenkin sopivalta paikalta asettua.


title: Dayton

text: Daytonista tehtiin Montgomeryn piirikunnan pääkaupunki, kun Ohiosta tuli osavaltio 1803. Dayton alkoi kasvaa kuitenkin vasta vuoden 1812 sodan aikana ja sen jälkeen, sillä kaupunki oli yhdysvaltalaisten hyökkäysten tukikohtana. Sodan jälkeen Daytonissa aukesi muutamia teollisuusyrityksiä, pankkeja ja muita yrityksiä. Miamin ja Erien kanava valmistui 1829, ja se yhdisti Daytonin Cincinnatiin ja avusti kaupungin kasvussa. Uudet liikenneyhteydet toivat Daytoniin vuonna 1840 arviolta 100 000 ihmistä kuuntelemaan whig-puolueen presidenttiehdokasta William Henry Harrisonia. Kaupungissa oli tuolloin hieman yli 6 000 asukasta.


title: Dayton

text:
Yhdysvaltain sisällissodan aikana Dayton oli hallituksen vastaisen Copperhead-liikkeen keskus. Liikettä johti paikallinen poliitikko Clement Vallandigham. Kaupungissa tapahtuneiden mellakoiden jälkeen Vallandigham karkotettiin toukokuussa 1863 Pohjoisvaltioista. Sota-aika kuitenkin auttoi kaupungin teollisuutta, ja maatalouskoneet ja junanvaunut olivat keskeisimpiä tuotteita. Kaupungin väkiluku oli 1870-luvulle tultaessa kasvanut noin 30 000:een.
Dayton teollistui huomattavasti 1800-luvun lopulla, ja teollistumista tukivat useat uudet sanomalehdet. Kaupungin ”kukoistusajan” käynnisti liikemies John Henry Patterson, joka osti vuonna 1884 James Rittyn kassakoneyrityksen ja oli perustamassa siitä nykyistä NCR Corporationia. Daytonilaiset Wrightin veljekset opiskelivat paikalliskirjastossa aerodynamiikkaa, kokeilivat leijoja ja rakensivat ensimmäisen tuulitunnelin. He tekivät ilmailuhistoriaa joulukuussa 1903, kun he tekivät Pohjois-Carolinassa ensimmäisen onnistuneen lennon. National Cash Registerissa uransa aloittanut Charles Kettering oli puolestaan myöhemmin General Motorsin tytäryhtiöksi siirtyneen Delco Electronicsin perustaja. Kettering teki itse monia autoiluun liittyviä mullistavia keksintöjä.
Tulvat olivat aina vaivanneet Daytonia, mutta maaliskuussa 1913 Miamijoki tulvi ennätyksellisesti. Viisi päivää kestäneiden rankkasateiden jälkeen joen mutainen vesi ylitti rantavallit. Tulva kesti kolme päivää, tappoi 361 ihmistä ja aiheutti yli 100 miljoonan dollarin vahingot. Tulvan jälkeen Daytonissa haluttiin päästä tulvista eroon, ja Arthur Ernest Morgan palkattiin kehittämään suunnitelma. Vuonna 1915 perustettiin Miami Conservancy District -virasto ja tammikuun alussa 1918 aloitettiin lopulta 32 miljoonaa dollaria maksaneet jokilaakson kunnostustyöt.


title: Dayton

text: Toinen maailmansota toi vaurautta Daytoniin, kun kaupungissa valmistettiin sotavarusteita. Sodan jälkeen 1950- ja 1960-luvuilla Dayton koki samantapaisen kohtalon kuin monet muutkin Yhdysvaltain suuret kaupungit: ihmiset alkoivat muuttaa esikaupunkialueille ja keskusta-alueet alkoivat ränsistyä. Kaupungissa oli mellakoita 1960-luvun lopulla. Kaupungin väkiluku on laskenut 262 332 (1960) asukkaasta 141 527 asukkaaseen (2010). Daytonissa tehtiin 1900-luvun alussa Yhdysvaltain eniten patenttihakemuksia asukaslukua kohti, ja toisen maailmansodan jälkeen kaupungissa oli peräti kuuden Fortune 500 -listan yrityksen kotipaikka. Kaupunki on menettänyt 1970-luvun alun jälkeen muutamia kymmeniätuhansia teollisuustyöpaikkoja. Daytonin alueen talous on kuitenkin kehittynyt palveluiden suuntaan, ja kaupunkiin on tullut runsaasti erityisesti terveysalan toimijoita.


title: Dayton

text: Daytonin rauhanneuvottelut entisten Jugoslavian valtioiden kesken käytiin kaupungissa 1995. Niihin päättyi Bosnian sota.


title: Dayton

text: Daytonin johdossa on valtuuskunta, johon kuuluu pormestari ja neljä neljäksi vuodeksi valittua valtuutettua. Valtuuskunta päättää kaupungin politiikasta ja nimittää erikseen kaupungin hallintojohtajan (”city manager”). Dayton otti vuonna 1913 ensimmäisenä Yhdysvaltain kaupunkina ”city manager” -hallintomuodon käyttöönsä. Neljävuotisen kauden pormestarina aloitti vuonna 2014 Nan Whaley. Dayton on lisäksi Montgomeryn piirikunnan hallintokeskus.


title: Dayton

text: Daytonin taloudessa vaikuttavat selvästi tuotantoteollisuus, tukkukauppa, vähittäiskauppa ja palvelualat. Opetus- ja terveyspalvelut ovat olleet selvässä kasvussa 1990-luvun lopulta lähtien. Daytonin metropolialueella on noin 35 korkeakoulutusta tarjoavaa oppilaitosta, ja ne tuovat alueelle paljon työpaikkoja. Daytonin alueen suurin työnantaja on kuitenkin Wright-Pattersonin lentotukikohta. Toiseksi suurin työnantaja on Premier Health Partners, ja suurimmat yritykset ovat kauppaketju Kroger ja tietokoneyhtiö LexisNexis.


title: Dayton

text: Daytonin kansainvälinen lentoasema kuljettaa kaupunkiin ilmamatkustajia, ja Interstate 70 ja 75 ovat tärkeimmät kaupunkiin johtavat tiet. Vuonna 2012 lentoasemaa käytti seitsemän lentoyhtiötä ja sitä kautta kulki noin 2,6 miljoonaa matkustajaa. Paikallista linja-autoliikennettä Daytonin alueella hoitaa Greater Dayton Regional Transit Authority. Lisäksi kaupungissa on yksi Yhdysvaltain viimeisistä jäljelläolevista johdinautoverkostoista.


title: Dayton

text: Daytonissa oli vuoden 2010 väestönlaskennan mukaan 141 527 asukasta. Asukasluku oli vähentynyt vuodesta 2000 peräti 14,83 prosenttia. Daytonin väkiluku on ollut 1950-luvun jälkeen laskussa, ja enimmillään kaupungissa oli vuoden 1960 väestönlaskennassa 262 332 asukasta. Siitä asukasluku on vähentynyt 46,1 prosenttia. Daytonia ympäröi metropolialue, jossa oli 841 502 asukasta vuonna 2010. Daytonissa asui vielä 1930-luvulla lähes 74 prosenttia Mongomeryn piirikunnan väestöstä, mutta vuonna 2010 alle 20 prosenttia metropolialueen väestöstä asui Daytonissa.